Semua Tadika dan Taska beroperasi sepenuhnya Januari depan

BUTTERWORTH 14 Nov – Semua Taman Bimbingan Kanak-Kanak (Tabika) dan Taman Asuhan Kanak-Kanak (Taska) Jabatan Kemajuan Masyarakat (KEMAS), akan beroperasi sepenuhnya menjelang Januari tahun depan.

Menteri Pembangunan Luar Bandar Datuk Seri Mahdzir Khalid berkata ketika ini 10,301 kelas Tadika dan 544 kelas Taska itu, beroperasi mengikut fasa dalam Pelan Pemulihan Negara (PPN) yang telah dikeluarkan oleh Majlis Keselamatan Negara (MKN) dan Kementerian Kesihatan Malaysia (KKM).

“Semua institusi pendidikan awal kanak-kanak itu ketika ini beroperasi mengikut segala prosedur operasi standard (SOP) yang ketat dan ditetapkan, jadi ibu bapa tidak perlu bimbang untuk menghantar anak-anak, kerana KEMAS mengambil semua langkah yang sepatutnya bagi memastikan keselamatan kanak-kanak.

“Kami menjangkakan awal tahun depan semua tadika dan taska Kemas akan beroperasi sepenuhnya. Apapun, kita telah bersedia (jika operasi taska dan tabika Kemas dibuka sepenuhnya nanti). Guru-guru pun semua telah lengkap divaksin ketika ini,” katanya kepada pemberita selepas merasmikan Perhimpunan Agung Tahunan Pertubuhan Bekas Ahli 4B Malaysia (Alumni 4B Malaysia), di sini malam tadi.

Hadir sama Presiden Alumni 4B Malaysia Datuk Syed Azmi Ahmad Syed Nazir Ahmad Al-Husaini, dan pada majlis itu Menteri Pembangunan Usahawan dan Koperasi Tan Sri Noh Omar yang turut hadir, menerima anugerah penghargaan khas di atas sumbangannya terhadap pertubuhan bukan kerajaan (NGO) itu sebelum ini.

Sementara itu, Mahdzir berkata agensi atau jabatan di bawah Kementerian Pembangunan Luar Bandar (KPLB) ketika ini, bersedia memberi ruang untuk bekerjasama dengan mana-mana NGO termasuk Alumni 4B Malaysia, demi membangunkan negara dan kesejahteraan rakyat.

Katanya matlamat penting menerusi hasil kerjasama itu ialah untuk mencapai kejayaan untuk semua dan ia boleh dilakukan sama ada menerusi kajian, kerjasama keusahawanan atau sebarang program berkaitan demi kesejahteraan rakyat.

Menurutnya seperti Alumni 4B Malaysia merupakan antara NGO yang mempunyai keahlian yang ramai ketika ini, iaitu sehingga 75,000 ahli dan pertubuhan itu juga sentiasa aktif dalam pelbagai aktiviti kemasyarakatan, pendidikan, kesukarelawanan dan sebagainya.

“Alumni 4B Malaysia ini adalah sebuah alumni NGO yang telah berada di ‘ground’. Oleh itu, mereka boleh tengok macam mana nak bantu, contohnya mungkin mereka dapat salurkan maklumat dan berikan latihan atau khidmat kepada Keluarga Malaysia kita, dengan kerjasama daripada agensi serta jabatan dibawah KPLB,” katanya.

Beliau berkata Alumni 4B Malaysia juga merupakan kesinambungan daripada Gerakan Belia 4B, dan ini akan memberi kelebihan kepada pertubuhan itu kerana mereka terdiri daripada dua generasi iaitu muda dan lebih dewasa.

“Saya berharap lebih banyak NGO seperti ini, akan bersama-sama kerajaan dan menyokong serta mendokong dasar selaras dengan mesej yang dibawa oleh Perdana Menteri (Datuk Seri Ismail Sabri Yaakob) iaitu untuk Keluarga Malaysia,” katanya.- BERNAMA


SPRM: Tiga individu direman bantu siasatan berkaitan tuntutan palsu

SHAH ALAM, 15 Jun – Tiga lelaki termasuk seorang penjawat awam ditahan reman antara dua hingga empat hari bagi membantu siasatan berkaitan tuntutan palsu.

Perintah reman itu dikeluarkan Majistret Muhammad Syafiq Sulaman selepas membenarkan permohonan Suruhanjaya Pencegahan Rasuah Malaysia (SPRM) bagi menahan ketiga-tiga lelaki itu bermula hari ini bagi membantu siasatan mengikut Seksyen 18 Akta SPRM 2009.

Menurut sumber, mereka disyaki terlibat dalam urusan mengemukakan dokumen yang mengandungi butiran palsu berkaitan tuntutan insurans kemalangan kereta atas seorang penama sedangkan tiada tuntutan insurans dibuat oleh penama berkenaan.- BERNAMA


Banjir: Jumlah mangsa di PPS terus menurun

KUALA LUMPUR, 11 Jan – Situasi banjir di seluruh negara setakat pagi ini semakin pulih apabila jumlah mangsa di pusat pemindahan sementara (PPS) semakin menurun di tiga negeri yang masih terjejas iaitu Johor, Melaka dan Pahang.

Di JOHOR, banjir semakin surut dan jumlah mangsa terus mencatatkan penurunan kepada 2,298 orang setakat 8 pagi ini, berbanding 2,935 individu, petang semalam.

Pengerusi Jawatankuasa Kesihatan dan Alam Sekitar Johor R. Vidyananthan berkata empat daerah masih terjejas banjir di negeri itu melibatkan 35 PPS dengan Muar mencatatkan jumlah mangsa tertinggi iaitu 873 orang, diikuti Segamat (734), Tangkak (610) dan Batu Pahat (81).

“Dua PPS telah ditutup iaitu Balai Raya Padang Kiambang dan Kompleks Penghulu Mukim Pogoh di Segamat, berikutan semua mangsa dibenarkan pulang ke kediaman masing-masing.

Di PAHANG, Sekretariat Jawatankuasa Pengurusan Bencana Negeri melaporkan 66 mangsa daripada 15 keluarga masih berada di PPS Sekolah Kebangsaan Temai di Pekan pagi ini.

Sementara itu, PPS terakhir di Rompin yang menempatkan 14 mangsa daripada empat keluarga menamatkan operasinya malam tadi apabila mereka dibenarkan pulang ke rumah masing-masing.

Di MELAKA, Pengarah Angkatan Pertahanan Awam Malaysia (APM) Melaka Lt Kol (PA) Cuthbert John Martin Quadra berkata mangsa banjir di Melaka kini berjumlah 124 orang daripada 36 keluarga pagi ini dan semuanya masih ditempatkan di tiga PPS di Jasin.

“Cuaca di seluruh negeri ketika ini dilaporkan cerah, namun penduduk di lokasi berhampiran Sungai Muar di Bukit Kepong, Muar yang kekal mencatatkan paras bahaya, dinasihatkan agar sentiasa berwaspada,” katanya dalam kenyataan hari ini. – BERNAMA


Keputusan tutup sekolah penilaian bersama PKD, KPM dan kerajaan negeri

TANGKAK 18 April. – Keputusan berkenaan penutupan sekolah berikutan kes COVID-19 adalah berdasarkan penilaian bersama Pejabat Kesihatan Daerah bersama Kementerian Pendidikan dan kerajaan negeri, kata Menteri Kesihatan Datuk Seri Dr Adham Baba.

Beliau berkata penilaian itu mengambil kira antaranya bilangan kakitangan dan murid sekolah yang terpaksa menjalani kuarantin atau Pengawasan dan Pemerhatian di Rumah (HSO) setelah disahkan positif COVID-19.

“Bagaimanapun, jika melibatkan anak murid tetapi kakitangan sekolah tidak terlibat, kita boleh buka sekolah tersebut,” katanya kepada pemberita selepas merasmikan Program Malaysia Prihatin Vaksinasi COVID-19 ‘Lindung Diri, Lindung Semua’ Peringkat Daerah Tangkak, di sini hari ini.

Beliau berkata demikian ketika ditanya jika ada sekolah lain yang dicadangkan Kementerian Kesihatan supaya ditutup berikutan peningkatan kes COVID-19 di sekolah-sekolah berkenaan.

Ini susulan arahan Jabatan Pendidikan Negeri Kelantan agar semua sekolah dan institusi pendidikan di tujuh jajahan yang dikenakan Perintah Kawalan Pergerakan di negeri itu ditutup bermula hari ini hingga 24 April depan.

Sementara itu, Dr Adham berkata seramai 9,916 penduduk berumur 75 tahun ke atas dijadualkan menerima suntikan vaksin COVID-19 apabila fasa kedua Program Imunisasi COVID-19 Kebangsaan bermula esok.

Mereka akan menerima suntikan itu di 30 pusat pemberian vaksin di seluruh negara, iaitu masing-masing lima di Kedah, Pahang dan Pulau Pinang, empat di Sabah, masing-masing tiga di Terengganu dan Melaka, dua di Negeri Sembilan dan masing-masing satu di Perlis, Sarawak dan Labuan.


COVID-19: KKM kesan dua kluster baharu di Selangor dan Kedah

KUALA LUMPUR, 30 Ogos – Kementerian Kesihatan (KKM) mengesan dua kluster baharu wabak COVID-19 di negara ini iaitu Kluster MV Glen di Pelabuhan Klang, Selangor dan Kluster Telaga di Kedah.

Ketua Pengarah Kesihatan Tan Sri Dr Noor Hisham Abdullah berkata Kluster Telaga dikenal pasti di Hospital Sultanah Bahiyah, Alor Setar, melibatkan dua kes positif dengan kes indeks ialah kes ke-9,284 dilaporkan Isnin (24 Ogos) lalu manakala kes kedua adalah kontak rapat kepada kes indeks.

“Kes tidak bergejala dan telah dimasukkan ke Hospital Sultanah Bahiyah untuk diberi rawatan. Kedua-dua kes ini merupakan petugas kesihatan di hospital tersebut namun tugasan tidak melibatkan jagaan kes yang disahkan positif COVID-19.

“Sehingga 30 Ogos, 12 tengah hari, sejumlah 374 orang telah disaring dalam kluster ini melibatkan ahli keluarga, kakitangan hospital dan lain-lain,” katanya dalam kenyataan hari ini.

Dr Noor Hisham berkata punca jangkitan masih dalam siasatan namun disyaki berpunca dalam kalangan komuniti dan sebagai langkah kawalan, lebih banyak saringan tertumpu di hospital akan dijalankan.

Mengulas lanjut, Dr Noor Hisham berkata perkhidmatan Hospital Sultanah Bahiyah tidak terjejas dan tetap berjalan seperti biasa, dengan langkah pencegahan dan kawalan jangkitan seperti pembersihan dan proses nyah kuman juga telah dijalankan di premis yang berkaitan.

Memperincikan Kluster MV Glen, beliau berkata kluster itu dikenal pasti di sebuah kapal di Pelabuhan Klang melibatkan dua kes positif dengan kes indeks adalah kes ke-9,286 yang dilaporkan pada Selasa lalu (25 Ogos) yang merupakan seorang kru kapal.

Katanya lagi, kes indeks kluster itu merupakan kes import yang melibatkan bukan warga tempatan manakala kes kedua merupakan rakyat Malaysia juga juga ejen yang dilantik oleh syarikat perkapalan.

“Kes positif telah dimasukkan ke Hospital Sungai Buloh dan diberi rawatan. Saringan COVID-19 dijalankan dan hingga 30 Ogos (hari ini), sejumlah lapan orang telah disaring dalam kluster ini,” katanya, menambah enam didapati negatif.

Beliau juga berkata aktiviti pengesanan kes secara aktif dan saringan kontak rapat masih dijalankan sementara langkah pencegahan dan kawalan jangkitan seperti proses nyah kuman dan nyah cemar telah dijalankan di kapal tersebut.

“Punca jangkitan masih dalam siasatan,” katanya, menambah saringan kesihatan secara sign-on dan sign-off adalah penting kerana ini merupakan antara kawalan sempadan antarabangsa yang dijalankan bagi mengekang aliran kemasukan individu yang berpotensi dijangkiti COVID-19 ke dalam negara.- BERNAMA


‘Ape ke hey yong, merewang pakai gelang pink’

IPOH 10 Jun – Polis sedang mengesan seorang wanita menunggang motosikal dengan dipercayai memakai gelang individu dalam pengawasan (PUS) COVID-19 di kawasan Bandar Baru Sri Klebang, Chemor, di sini baru-baru ini seperti video yang tular dalam laman sosial.

Timbalan Ketua Polis Daerah Ipoh Superintendan Lee Swee Sake berkata, siasatan lanjut sedang dilakukan selepas pihaknya menerima laporan berhubung perkara itu kelmarin.

Beliau berkata wanita itu dipercayai menunggang kenderaan itu untuk membeli barang keperluan di sebuah kedai runcit dan polis sedang berusaha mengesannya menerusi penelitian rakaman video itu.

Video berdurasi sembilan saat itu tular menerusi aplikasi WhatsApp menunjukkan seorang wanita menunggang motosikal jenis Honda EX5 berwarna hitam, yang dirakam orang awam selepas melihat perbuatan berkenaan.


Rumah Terbuka MHI meriah!

AYER KEROH 26 Mei – Majlis Rumah Terbuka Aidilfitri Melaka Hari Ini (MHI) berlangsung meriah dengan kira-kira 300 jemputan menghadiri majlis berkenaan yang diadakan di Rumah Media Melaka, di sini, hari ini.

Pelbagai menu menarik disediakan seperti nasi beriyani, oden, lemang, rendang, sate, kambing golek, mee kari, cucur udang, kuetiau, air Boba dan banyak lagi.

Tetamu yang hadir juga diserikan dengan persembahan nyanyian menerusi pertandingan karaoke yang disertai kakitangan MHI melibatkan bahagian Editorial, Unit Pemasaran, IT, Media Sosial dan Melaka TV.

Majlis rumah terbuka tersebut turut dimeriahkan dengan kehadiran Ahli Dewan Undangan Negeri (ADUN) Taboh Naning merangkap Ahli Lembaga Pengarah MHI Zulkiflee Mohd Zin; Pengarah Jabatan Agama Islam Melaka (JAIM), Datuk Che Shukri Che Mat, Setiausaha Akhbar Ketua Menteri Nasharuddin Muhammad dan lain-lain kenamaan.


PM ucap takziah kepada Presiden dan rakyat Indonesia

“Saya mewakili kerajaan dan seluruh rakyat Malaysia merakamkan ucapan takziah… kami turut berdukacita atas tragedi yang mengejutkan dan amat menyayat hati ini.

Semoga Allah mengurniakan kekuatan dan kesabaran kepada ahli keluarga 53 anak kapal tersebut dalam menempuh dugaan ini,” katanya dalam kenyataan yang dimuat naik dalam Facebook miliknya.

KRI Nanggala 402 dilaporkan terputus hubungan pada 4.25 pagi Rabu lepas ketika dalam misi latihan penembakan torpedo di utara perairan Bali, yang turut disertai 21 kapal Angkatan Laut Tentera Nasional Indonesia (TNI), lima pesawat tempur dan satu kapal selam lain.


Penambahbaikan tangki statik, projek jangka panjang atasi masalah air di Nibong Tebal

NIBONG TEBAL, 20 Feb – Beberapa langkah, antaranya penambahan tangki statik dan pelaksanaan lima projek jangka panjang, akan diambil bagi mengatasi masalah gangguan bekalan air di 14 kawasan di sini, kata Ahli Parlimen Nibong Tebal Datuk Mansor Othman.

Mansor yang juga Timbalan Menteri Alam Sekitar dan Air berkata antara langkah jangka pendek yang akan diambil segera ialah penempatan 16 buah tangki statik komuniti sumbangan pihaknya di beberapa lokasi strategik, sebagai tambahan kepada 16 tangki statik sedia ada di bawah kendalian Perbadanan Bekalan Air Pulau Pinang (PBAPP).

“Selain mewujudkan tangki statik, PBAPP juga telah memberi jaminan untuk mempergiatkan usaha mengesan kebocoran dan pembaikan paip bermasalah di beberapa kawasan yang terlibat dan kami juga akan menyediakan tiga lagi lori tangki yang membawa bekalan air pada bila-bila masa dalam tempoh 24 jam jika berlaku gangguan air yang tidak dijangka,” katanya pada sidang akhbar selepas sesi dialog melibatkan pihaknya, PBAPP, Suruhanjaya Perkhidmatan Air (SPAN) dan wakil penduduk hari ini.

Selain itu, Mansor berkata lima projek jangka panjang turut dirancang untuk memastikan isu itu tidak berulang pada masa depan, selain dijangka memberi tambahan 569 juta liter sehari (JLH) kepada bekalan air sedia ada.

Menurutnya, lima projek yang mengambil masa tiga hingga lima tahun itu ialah fasa 2 naik taraf tangki pemendapan Loji Rawatan Air (LRA) Sungai Dua; Pakej 12A iaitu projek modul rawatan air LRA Sungai Dua; fasa 1 LRA Empangan Mengkuang; fasa 1 LRA Sungai Muda dan Skim Bekalan Air Sungai Perai Baharu.

Sebanyak 14 kawasan membabitkan sebanyak 6,612 akaun dan melibatkan lebih 33,000 penduduk, dikenal pasti sebagai lokasi yang sering mengalami gangguan air dan masalah tekanan air rendah dengan kebanyakannya berada di kawasan tinggi atau di hujung paip agihan.

Kawasan tersebut adalah Residensi Merbok-Air Lintas, Taman Sintar Indah, Taman Cenderawasih, Taman Cenderawasih Indah, Taman Cowin Indah-Jalan Ooi Kar Seng, Taman Seri Pancur-Jalan Bukit Panchor serta Taman Widuri.

Turut terkesan ialah Taman Seruling Emas, Kampung Wellesley, Taman Pancur Permai, Kampung Tasek Junjong, Kampung Sungai Duri, Sungai Baong dan Taman Seri Putera.

Sementara itu, Timbalan Pengerusi Jawatankuasa Penggerak (Sementara) Sungai Bakap, yang juga wakil penduduk, Khairul Ahmad Fitri Suhaimi berkata pihaknya berpuas hati dengan sesi dialog itu yang dianjurkan untuk membantu penduduk menangani isu tersebut yang membelenggu mereka sejak beberapa tahun lepas.

“Paling penting memberikan notis gangguan air lebih awal agar kami lebih bersedia jika berlaku masalah bekalan air dan sebagainya. Saya harap, isu ini akan dapat selesai segera,” katanya.- BERNAMA


KPKT tubuh Penggerak Komuniti Tempatan, langkah perluas Dasar Komuniti Negara

PENGKALAN BATU 2 Julai – Kementerian Perumahan dan Kerajaan Tempatan (KPKT) telah menubuhkan Penggerak Komuniti Tempatan di kawasan perumahan sebagai antara langkah memperluaskan lagi Dasar Komuniti Negara yang ditubuhkan sejak 2019.

“Penubuhan ini bertepatan dengan situasi semasa yang mana kita sedang berada dalam fasa pemulihan Covid-19. Alhamdulillah kita sudah bersedia lebih awal dan itu membuatkan pelaksanaan untuk menyampaikan maklumat dasar ini menjadi lebih mudah,” katanya.

“Tugas sekretariat ini penting untuk menguruskan penghuni-penghuni di kawasan PPR terutama memberdayakan mereka dari segi ekonomi, pembelajaran, kewangan serta menjaga harta benda di kawasan masing-masing.

“Kita juga mahu mereka menjalankan program-program kitar semula sebagai salah satu cara untuk menjana pendapatan di kawasan PPR mereka,” katanya lagi.


Saarani angkat sumpah sebagai MB Perak petang ini

IPOH, 21 November – Ahli Dewan Undangan Negeri Kota Tampan Datuk Seri Saarani Mohamad  akan mengangkat sumpah sebagai Menteri Besar Perak petang ini.

Perkara itu dimaklumkan Ahli Dewan Negara Perak Tan Sri Mohd Annuar Zaini selepas kesemua wakil tertinggi parti negeri selesai menghadap Sultan Perak Sultan Nazrin Shah di Istana Kinta di sini tengah hari tadi.

Beliau berkata Saarani yang mewakili Barisan Nasional (BN) bersama Naib Pengerusi DAP Perak Dr Aziz Bari, mewakili Pakatan Harapan (PH) menyembahkan kepada Sultan Nazrin berkaitan persetujuan kedua-dua pihak untuk membentuk kerajaan selepas gabungan itu memperoleh 33 kerusi.

Menurut Mohd Annuar, Perikatan Nasional (PN) yang diwakili Pesuruhjaya PAS negeri Razman Zakaria dan Setiausaha Bersatu Datuk Zainol Fadzi Paharudin pula memaklumkan mereka hanya mempunyai 26 kerusi yang tidak cukup untuk menubuhkan kerajaan negeri.

“Oleh kerana wakil-wakil daripada PN tidak menentang, tiada pertikaian, maka baginda berpuas hati dengan apa yang dipersembahkan oleh wakil BN dan juga wakil PH iaitu mereka hanya mengemukakan satu calon tunggal sebagai Menteri Besar daripada kedua-dua belah pihak iaitu Kota Tampan Datuk Seri Saarani,” katanya di pekarangan Istana Kinta.

Mohd Annuar berkata berikutan terdapat persefahaman dan kepentingan untuk Dewan Undangan Negeri (DUN) segera bersidang bagi meluluskan belanjawan, Sultan Nazrin memperkenan supaya istiadat angkat sumpah menteri besar dilaksanakan di Istana Iskandariah, Kuala Kangsar pada 5.30 petang ini.

PH dan BN hari ini bersetuju untuk bersama-sama membentuk kerajaan Perak selepas masing-masing mendapat 24 dan sembilan kerusi manakala Perikatan Nasional (PN) memperoleh 26 kerusi.

Saarani yang merupakan Pengerusi BN Perak dan Pengerusi UMNO Perak dipilih sebagai Ahli Dewan Undangan Negeri Kota Tampan sejak 2004 dan dilantik menjadi Menteri Besar Perak ke-14 sejak 10 Dis 2020.

Pada Pilihan Raya Umum ke-15 (PRU15), Saarani mendapat 5,468 undi menewaskan Mohd Jamil Yahya (PN) dan Mohd Sabri Abdul Manaf (PH).


Wang, pasport jemaah haji terkandas di KLIA dikembalikan – MOTAC

PUTRAJAYA, 8 Julai – Agensi pelancongan yang menguruskan hampir 400 bakal jemaah haji yang terkandas di Lapangan Terbang Antarabangsa Kuala Lumpur (KLIA) semalam, akan mengembalikan wang dan pasport jemaah secara berperingkat.

Kementerian Pelancongan, Seni dan Budaya (MOTAC) dalam kenyataan hari ini memaklumkan agensi terlibat adalah berlesen dengan pihaknya dan pasukan penguatkuasaan MOTAC telah temu bual wakil syarikat di KLIA semalam dan dimaklumkan sekiranya bakal jemaah tidak mendapat penerbangan seperti yang dijadualkan, wang dan pasport akan dikembalikan secara berperingkat.

Sekiranya mangsa terlibat tidak mendapatkan kembali wang yang dijanjikan, mereka dinasihatkan untuk membuat laporan polis di Balai Polis Main Terminal Building (MTB) KLIA atau mana-mana balai polis berdekatan, menurut MOTAC dalam kenyataan itu.

Mangsa juga diminta membuat aduan rasmi kepada pihak MOTAC melalui Sistem Pengurusan Aduan Awam (SISPAA), MOTAC di pautan https://motac.spab.gov.my dan Tribunal Tuntutan Pengguna Malaysia (TTPM) di https://ttpm.kpdnhep.gov.my/portal/home bagi pemulangan wang.

Dokumen yang perlu disertakan dalam SISPAA MOTAC adalah seperti bukti tempahan pakej, bukti pembayaran deposit, bukti pembayaran penuh, terma dan syarat seragam ke luar negara (jadual keempat) milik syarikat, salinan pasport atau visa, salinan tiket penerbangan (jika ada), laporan polis, serta sebarang dokumen yang boleh membantu dalam siasatan.

Kira-kira 380 bakal jemaah haji dilaporkan terkandas di KLIA semalam dipercayai menjadi mangsa penipuan sebuah agensi pelancongan. Mereka dipercayai menggunakan visa furada untuk menunaikan haji dan tidak melalui Tabung Haji (TH).

MOTAC berkata pihaknya akan menjalankan siasatan sewajarnya ke atas agensi pelancongan itu di bawah Seksyen 8(1)(d) Akta Industri Pelancongan 1992 (Akta 482) kerana menjalankan perniagaan mengikut cara yang memudaratkan kepentingan orang awam, industri pelancongan atau ekonomi negara.


Agong, Permaisuri zahir ucapan tahniah kepada Guru Berdikasi Cambridge 2022

KUALA LUMPUR, 27 Mei – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada guru Kolej Vokasional Keningau Sabah, Khalifa Affnan yang dinobatkan sebagai pemenang global Anugerah Guru Berdedikasi Cambridge 2022.

Menerusi hantaran di Facebook Istana Negara, Seri Paduka berdua menzahirkan rasa sukacita dan bangga atas kejayaan Khalifa yang sekali gus mengharumkan nama Malaysia di persada dunia.

“Seri Paduka berdua menzahirkan harapan agar pencapaian cemerlang ini menjadi suntikan semangat kepada beliau dan juga rakyat untuk terus bekerja keras dan mencapai kejayaan pada masa hadapan di bidang masing-masing.

“Seri Paduka berdua menzahirkan ucapan selamat maju jaya kepada Khalifa Affnan dan mendoakan semoga beliau dilimpahi kejayaan cemerlang berterusan. Syabas dan tahniah,” menurut hantaran itu.

Khalifa melakar sejarah negara setelah muncul guru Malaysia pertama terpilih merangkul anugerah berkenaan dan juga terdahulu di peringkat serantau, atas pencapaiannya dalam mencetuskan satu projek sains, teknologi, kejuruteraan dan matematik (STEM).


‘Addy Kana’ didenda RM10,000 tidak lapor permintaan rasuah

SHAH ALAM, 8 Mac – Mahkamah Sesyen di sini hari ini menjatuhkan hukuman denda maksimum RM10,000 kepada seorang ahli perniagaan, Zaidi Kanapiah atau dikenali sebagai ‘Datuk Addy Kana’ kerana tidak melaporkan permintaan rasuah seorang pegawai penguat kuasa tiga tahun lepas.

Mengikut kertas pertuduhan, Zaidi tanpa alasan yang munasabah tidak melaporkan kepada pegawai Suruhanjaya Pencegahan Rasuah Malaysia (SPRM) atau polis permintaan suapan wang tunai yang telah dibuat kepadanya sekitar Julai 2019 di sebuah hotel di Puchong, Petaling, dekat sini.

Dia didakwa melakukan kesalahan di bawah Seksyen 25(3) Akta SPRM 2009 yang boleh dihukum di bawah Seksyen 25(4) akta yang sama dan jika sabit kesalahan boleh didenda tidak lebih RM10,000 atau penjara tidak lebih dua tahun atau kedua-duanya.

Mengikut fakta kes yang dibacakan jurubahasa, tertuduh merupakan pekerja kepada seorang ahli perniagaan menjalankan perniagaan berunsurkan aktiviti tidak bermoral dan perjudian telah bertemu dengan seorang pegawai sebuah badan penguat kuasa di sebuah hotel di Puchong sekitar Julai 2019.

Penguat kuasa itu telah meminta suapan RM110,000 setiap bulan dengan tujuan untuk tidak mengambil tindakan atas perniagaan majikannya dan Zaidi tidak melaporkan perbuatan tersebut kepada SPRM atau polis.

Dalam rayuan sebelum hukuman dijatuhkan, Zaidi yang diwakili peguam Effa Azuin Aidrul Hisham memohon hukuman dalam bentuk denda dan sedia membayarnya.

“Tertuduh mempunyai seorang isteri yang masih berpantang selepas melahirkan anak kelimanya dan turut menjaga bapa berumur 74 tahun. Dia juga menyesal dengan kesalahan dan berjanji tidak mengulanginya. Pengakuan bersalahnya juga menjimatkan kos dan masa kesemua pihak,” kata Effa Azuin.

“Tertuduh gagal memaklumkan kepada SPRM atau polis bahawa dia diminta suapan rasuah RM110,000 setiap bulan. Tertuduh seharusnya lebih mengetahui dan bertanggungjawab jika terdapat apa-apa permintaan rasuah, seharusnya dilaporkan kepada pihak berkuasa,” katanya.

Rozilah sebelum menjatuhkan hukuman menasihatkan Zaidi bahawa kesalahan tidak melaporkan rasuah merupakan perbuatan serius dan jika dilaporkan, ia boleh mencegah dan mengekang rasuah daripada berlaku. – BERNAMA


Pemergian Osman, satu kehilangan besar dalam dunia politik Johor

JOHOR BAHRU, 22 Dis – Pemergian bekas Menteri Besar Datuk Osman Sapian, 70, yang meninggal dunia malam tadi, disifatkan satu kehilangan besar dalam politik Johor dengan ramai pemimpin menzahirkan kesedihan mereka.

Menteri Besar Johor Datuk Hasni Mohammad menerusi satu hantaran di Facebook menzahirkan salam takziah kepada keluarga Ahli Dewan Undangan Negeri Kempas itu.

Sementara itu, Presiden MCA Datuk Seri Dr Wee Ka Siong berkata pemergian beliau merupakan kehilangan besar buat rakyat dan negara khususnya negeri Johor.

“Jasa dan pengorbanan beliau kepada masyarakat serta pembangunan negeri Johor akan dikenang sampai bila-bila,” kata Hasni yang juga Pengerusi Badan Perhubungan UMNO Johor.

“Marilah kita sama-sama melapangkan masa menitipkan doa agar diterima segala kebaikan dan jasa beliau sepanjang hayatnya dan semoga rohnya dicucuri rahmat dan ditempatkan bersama orang beriman,” kata beliau dalam Facebook.

Sementara itu, Naib Pengerusi Parti Keadilan Rakyat (PKR) Johor Jimmy Puah berkata walaupun Osman, di “seberang politik”, mereka tetap kawan baik dan selalu bergurau sebab pernah berada di bawah Pakatan Harapan (PH).

“Zaman beliau sebagai Menteri Besar Johor, pintunya sentiasa buka kepada kami dan beliau memberi kepercayaan penuh kepada barisan Exconya. Sama-sama kami berusaha untuk memastikan 10 janji PH dilaksanakan dalam masa 100 hari. Terima kasih atas segalanya dan anda akan dikenang Tok,” katanya yang juga bekas Pengerusi Jawatankuasa Perdagangan Antarabangsa, Pelaburan Dan Utiliti Johor.

“Allahyarham seorang yang berani. Pada awal 2017, apabila tiada siapa percaya UMNO boleh ditewaskan di tempat kelahiran parti itu di Johor, beliau merupakan antara beberapa orang sahaja yang yakin ia dapat dilakukan.

Osman, 70, dilantik sebagai Menteri Besar Johor ke-16 selepas Pilihan Raya Umum pada 2018 susulan kemenangan PH, mulai 12 Mei 2018 sehingga 8 April 2019.

Beliau kemudiannya menjadi Ahli Dewan Undangan Negeri (ADUN) Kempas selama tiga penggal selepas memenangi kerusi pada tiga Pilihan Raya Umum, dari 1999 sehingga 2013.

Tiga tahun kemudian, Osman menyertai Parti Pribumi Bersatu Malaysia (Bersatu) dan menjadi ADUN Kempas semula selepas memenangi PRU ke-14 atas tiket Bersatu pada 2018.

Osman, 70, meninggal di rumah anak lelakinya di Damansara, Kuala Lumpur malam tadi dan jenazah dikebumikan di Tanah Perkuburan Islam Ar-Raudhah, Taman Mount Austin, Johor, selepas zohor tadi.- BERNAMA


Jumlah subsidi diputuskan setelah kuota haji negara dimuktamad

KLANG, 10 April – Kemudahan jumlah subsidi bagi menunaikan ibadah haji tahun ini akan diputuskan setelah jumlah kouta haji negara diketahui dan dimuktamadkan, kata Menteri di Jabatan Perdana Menteri (Hal Ehwal Agama) Datuk Idris Ahmad.

“Apabila kita sudah dapat bilangan kouta (haji) sebenar, insya-Allah kita akan duduk (berbincang) untuk muktamadkan jumlah subsidi yang diberikan,” katanya ringkas ketika diminta mengulas berhubung perkembangan subsidi haji selepas Majlis Penyerahan Sumbangan Infaq Kasih Ramadan Kawasan Kapar, di sini hari ini.

Jumaat lepas, Idris memaklumkan kerajaan memberi jaminan kemudahan subsidi bagi menunaikan ibadah haji diteruskan tahun ini, bagaimanapun kadar yang akan ditanggung masih belum diputuskan.

Sementara itu, mengulas mengenai titah Sultan Selangor Sultan Sharafuddin Idris Shah semalam bahawa Jabatan Kemajuan Islam Malaysia (Jakim) tidak boleh mengeluarkan sebarang kenyataan berhubung keputusan yang dibuat oleh Jawatankuasa Muzakarah Majlis Kebangsaan Bagi Hal Ehwal Agama Islam (MKI), Idris berkata titah itu sudah jelas.

Sultan Sharafuddin yang juga Pengerusi MKI bertitah bahawa sebarang kenyataan berhubung keputusan yang dibuat oleh jawatankuasa tersebut adalah di bawah bidang kuasa Pengerusi Jawatankuasa Muzakarah, MKI dan Majlis Raja-Raja.- BERNAMA


Taman Tema Genting Skyworlds dibuka dengan rasmi

KUALA LUMPUR, 8 Feb – Taman hiburan yang paling dinantikan di Asia Tenggara, Taman Tema Genting SkyWorlds, yang dijangka menjadi salah satu pusat tarikan utama negara, mula dibuka secara rasminya kepada orang ramai hari ini.

Terletak kira-kira 1,800 meter dari paras laut, Genting SkyWorlds menawarkan diskaun 20 peratus daripada kadar yang dihebahkan awal, untuk tempahan mulai hari ini hingga 31 Mac sebagai sebahagian daripada pembukaan awal taman hiburan untuk menerima pelawat, selepas pembukaannya tertangguh beberapa kali sebelum ini.

Tempahan tiket bagi pembukaan awal berharga antara RM128 dan RM151, dengan jualan tiket sudah dimulakan sejak 4 Feb menerusi laman web Genting SkyWorlds (gentingskyworlds.com) dan aplikasi mudah alih Genting SkyWorlds.

Naib Presiden dan Ketua Operasi Taman Tema Resort World Genting, Greg Pearn berkata aplikasi itu, yang pertama bagi rantau Asia Tenggara, turut disepadukan dengan teknologi ‘Baris Giliran Maya’ (VQ), aplikasi pintar yang akan mengurangkan tempoh masa untuk berbaris panjang, yang memberikan keselesaan bagi pelanggan untuk melakukan apa yang diinginkan dan pada waktu yang mereka pilih.

Aplikasi ini bukan sahaja memberikan panduan komprehensif kepada Genting SkyWorlds, malah dengan maklumat tepat masa yang ditampilkan, ia juga membolehkan pelanggan meninjau dan melalui pengalaman berhibur di taman tema itu secara maya sebelum mereka tiba sendiri, sekali gus memberikan meklumat lebih awal mengenai apa yang akan dilakukan, ke mana yang hendak dituju, dan bagaimana untuk sampai ke sana.

Sebelum ini, Ketua Operasi dan Strategi Perniagaan Genting Malaysia Bhd, Lee Thiam Kit dilaporkan berkata taman tema yang dibina dengan pelaburan lebih US$800 juta (US$1=RM4.18) itu adalah pencetus perubahan bagi taman tarikan bertema, yang akan meletakkan Malaysia dan Pahang dalam peta pelancongan dunia.

Dalam tempoh pembukaan awal taman tema itu, akses VQ dan Photo Plus akan disediakan secara percuma, dengan pelanggan boleh memuat turun dan berkongsi kandungan foto digital tanpa had pada kadar diskaun menerusi laman web dan aplikasi mudah alih.

Dibangunkan atas kawasan seluas 10.5 hektar dan menampilkan 26 tarikan, sesuai untuk seisi keluarga dan semua peringkat umur, Genting SkyWorlds akan membawa pengunjung mengalami pengembaraan di puncak tinggi melangit, melalui sembilan pengembaraan ‘filem’ dan ‘dunia’ yang diilhamkan oleh ‘dunia unik’ seperti Central Park, Liberty Lane, Pangkalan Andromeda, Zaman Ais, Epik dan Rio.- BERNAMA


Pegawai kanan PBT disyaki rasuah direman tiga hari

JOHOR BAHRU 11 Ogos – Seorang pegawai kanan di sebuah pihak berkuasa tempatan di sini direman tiga hari hingga Jumaat ini bagi membantu siasatan berkaitan kes rasuah.

Perintah reman ke atas lelaki berusia 60 tahun itu dikeluarkan Majistret Mohd Zulhilmi Ibrahim selepas membenarkan permohonan Suruhanjaya Pencegahan Rasuah Malaysia (SPRM), hari ini.

Permohonan reman dikemukakan bagi membolehkan SPRM menjalankan siasatan mengikut Seksyen 17(a) Akta SPRM 2009 yang memperuntukkan hukuman maksimum penjara 20 tahun atau denda lima kali nilai suapan atau RM10,000 mengikut mana lebih tinggi atau kedua-duanya, jika sabit kesalahan.

Terdahulu, pegawai kanan berkenaan yang memakai baju lokap SPRM dengan tangan bergari tiba di Mahkamah Majistret, di sini pada kira-kira 9 pagi dengan diiringi pegawai SPRM.

Semalam, pegawai kanan berkenaan yang juga bekas Datuk Bandar Majlis Bandaraya Iskandar Puteri (MBIP) dan kini bertugas di Majlis Bandaraya Johor Bahru ditahan pada 3 petang di Pejabat SPRM Johor.


Polis tahan lima remaja, sita 30 kenderaan disyaki terbabit lumba haram

KUANTAN 12 April. – Polis menahan lima remaja dan menyita 30 kereta dipercayai terlibat dalam aktiviti lumba haram dalam operasi di Taman Perindustrian Indera Mahkota 14 dekat sini, semalam.

Ketua Penolong Pengarah (Penguatkuasaan) Jabatan Siasatan dan Penguatkuasaan Trafik (JSPT) Bukit Aman Superintendan Dr Bakri Zainal Abidin berkata, operasi selama tujuh jam bermula 5 petang itu mendapati lima remaja berkenaan memandu tanpa lesen dan laluan sepanjang 250 meter di taman itu sering dijadikan ‘litar’ bagi pelumba haram beradu kelajuan.

“Dua kereta akan dilepaskan seretak bagi menentukan kenderaan yang paling laju untuk diumumkan sebagai pemenang. Semua kenderaan terlibat didapati telah melakukan pengubahsuaian pada enjin dan bahagian dalaman bagi membolehkan pemandunya mencapai kelajuan maksimum,” katanya kepada pemberita di Balai Polis Trafik Kuantan di sini malam tadi.

Menurut Bakri siasatan lanjut sedang dilakukan untuk mengenal pasti sama ada perlumbaan itu turut melibatkan wang pertaruhan kerana polis percaya ia bukan kali pertama dianjurkan.

Operasi berkenaan melibatkan tujuh pegawai dan 25 anggota dari JSPT Bukit Aman, Ibu Pejabat Kontinjen Pahang dan Ibu Pejabat Polis Daerah (IPD) Kuantan.

Polis turut menyoal siasat beberapa wanita dan kanak-kanak, dipercayai ahli keluarga yang dibawa bersama-sama untuk menonton perlumbaan itu, sebelum mereka dilepaskan selepas proses dokumentasi, katanya.

Bakri berkata siasatan dijalankan atas pelbagai kesalahan termasuk Seksyen 81(3) Akta Pengangkutan Jalan 1987 kerana menduga kelajuan secara tidak sah yang memperuntukkan hukuman denda maksimum RM5,000 atau penjara maksimum enam bulan atau kedua-duanya sekali, jika sabit kesalahan.

Selain itu, polis turut menyiasat jika berlaku pelanggaran prosedur operasi standard (SOP) Perintah Kawalan Pergerakan Pemulihan (PKPP) yang sedang berkuat kuasa di Pahang


Program subsidi upah 3.0 ditambah baik, semua majikan di kawasan PKP layak memohon

KUALA LUMPUR 18 Jan. – Program Subsidi Upah 3.0 di bawah Pertubuhan Keselamatan Sosial (PERKESO) akan ditambah baik dengan semua majikan yang beroperasi semasa tempoh Perintah Kawalan Pergerakan (PKP) layak untuk memohon, tanpa mengambil kira sektor, kata Perdana Menteri Tan Sri Muhyiddin Yassin.

Beliau berkata untuk tempoh satu bulan, majikan yang layak akan menerima subsidi upah berjumlah RM600 bagi setiap pekerja mereka yang bergaji kurang daripada RM4,000.

“Inisiatif ini melibatkan peruntukan tambahan sebanyak RM1 bilion yang dianggar akan memanfaatkan 250 ribu majikan yang menggaji lebih daripada 2.6 juta pekerja,” katanya.

Muhyiddin berkata demikian ketika membuat pengumuman khas Pakej Bantuan Perlindungan Ekonomi dan Rakyat Malaysia (PERMAI) melalui siaran langsung TV dan platform sosial media di sini, hari ini.

Bagi mereka yang kehilangan pekerjaan dalam tempoh pelaksanaan PKP, perdana menteri berkata kerajaan bersetuju untuk melonggarkan syarat permohonan bagi program Sistem Insurans Pekerjaan (SIP PRIHATIN).

“Pekerja yang tidak memenuhi caruman minimum, ataupun tidak dilanjutkan kontrak perkhidmatan setelah pembaharuan dibuat sekurang-kurangnya tiga kali, sekarang dibenarkan untuk memohon bantuan kewangan SIP PRIHATIN sebanyak 30 peratus daripada gaji mereka selama tiga bulan,” katanya.

Sementara itu, bagi membantu aliran tunai perusahaan mikro dan perusahaan kecil dan sederhana (PKS) , Muhyiddin berkata kerajaan akan mempercepatkan pelaksanaan skim-skim mikro kredit, seperti yang pernah diumumkan sebelum ini.

“Sejumlah RM1 bilion kemudahan mikro kredit disediakan, merangkumi pinjaman mudah berjumlah RM390 juta oleh Bank Simpanan Nasional, RM350 juta oleh Agrobank dan RM295 juta oleh TEKUN,”jelasnya.

Bagi terus menyokong golongan usahawan dan perniagaan untuk menjana pendapatan melalui jualan dalam talian atau platform e-dagang, Muhyiddin berkata kerajaan akan mempercepatkan pelaksanaan Kempen e-Dagang PKS dan PKS Mikro dan kempen Shop Malaysia Online dengan jumlah peruntukan RM300 juta.

Untuk Geran Khas Prihatin Tambahan (GKP Tambahan) pula, beliau berkata kerajaan akan memperluaskan bantuan GKP Tambahan kepada 500 ribu PKS di tujuh negeri PKP dengan bayaran RM1,000, manakala 300 ribu PKS di negeri yang lain akan menerima RM500.

“Namun demikian, sekiranya terdapat negeri yang berubah menjadi zon merah dan diisytiharkan PKP, kerajaan sedia membantu dengan menyalurkan bantuan tambahan kepada PKS di negeri tersebut dengan serta merta,” katanya. – BERNAMA


Kertas siasatan kes toreh tangan diserah ke pejabat Timbalan Pendakwa Raya

Ketua Polis Daerah Sentul  ACP Beh Eng Lai berkata kertas siasatan kes berkenaan telah diserahkan kepada Pejabat Timbalan Pendakwa Raya untuk dituduh mengikut Seksyen 324 Kanun Keseksaan (menyebabkan cedera menggunakan senjata atau benda Berbahaya).

“Kita telah serahkan kertas siasatan pagi tadi dan sedang menunggu bila individu ini akan dituduh,” katanya ketika dihubungi Bernama di sini hari ini.

Pada Jumaat, seorang lelaki warga tempatan berusia 42 tahun luka di pergelangan tangan kiri dengan kedalaman tiga sentimeter selepas ditoreh oleh suspek pada 4 petang di Jalan Ipoh, di sini.


Melaka mohon buka semula penerbangan Melaka-Pekanbaru

PEKANBARU 9 Jun – Kerajaan Negeri Melaka memohon Kerajaan Republik Indonesia agar membuka segera penerbangan antarabangsa di Lapangan Terbang Sultan Syarif Kasim II, Pekanbaru.

Ketua Menteri Datuk Seri Utama Sulaiman Md Ali berkata, pembukaan penerbangan antarabangsa khusus Melaka ke Pekanbaru itu sangat penting memandangkan ia mendapat permintaan tinggi dalam sektor pelancongan kesihatan.

Ia dibuktikan dengan data tahun 2019 yang menunjukkan Indonesia menjadi pasaran terbesar pelancong asing yang datang ke Melaka iaitu seramai 552,813 orang.

“Daripada jumlah tersebut, seramai 100,234 orang daripada 136,361 orang bagi keseluruhan pelancong kesihatan asing yang mendapatkan rawatan di Melaka bagi tahun 2019 adalah terdiri daripada pelancong kesihatan Indonesia.

“Ini merupakan satu potensi yang besar di mana Indonesia merupakan pasaran pelancong kesihatan yang paling menonjol, di mana mereka mendapatkan rawatan di empat buah hospital pakar di Melaka iaitu Putra Specialist Hospital, Mahkota Medical Centre, Hospital Pantai dan Oriental Melaka Straits Hospital.

“Di Melaka, kita mempunyai kepakaran dari segi perubatan dan kos rawatan di Melaka adalah separuh lebih rendah berbanding kos di Singapura dan Jakarta,” katanya.

Beliau berkata demikian ketika berucap pada Majlis Perasmian Festival Semarak Pelancongan Negeri Melaka di Atrium Kampar, SKA Mall, Pekanbaru, hari ini.

Dalam pada itu, Sulaiman turut berharap kerjasama erat di antara Melaka dan Provinsi Riau khususnya Pekanbaru dapat terus diperkukuh dalam usaha merancakkan pelancongan di antara Riau dan Melaka.

“Bagi Negeri Melaka, pembukaan terminal feri di antara Dumai dan Melaka merupakan satu langkah yang baik bagi merancakkan semula industri pelancongan (pariwisata) kedua-dua negara,” katanya.


COVID-19: Jumlah kes seluruh dunia melepasi 45 juta

MOSCOW, 30 Okt (Bernama) — Jumlah kes COVID-19 yang disahkan di seluruh dunia telah melebihi 45 juta, lapor agensi berita Sputnik, memetik Johns Hopkins University.

Jumlah sebenar kes COVID-19 adalah 45,018,354 pada 04:55 GMT Jumaat. Lebih 1.18 juta orang telah terkorban kerana penyakit ini, kata universiti itu.

Pertubuhan Kesihatan Sedunia mengisytiharkan COVID-19 sebagai pandemik pada 11 Mac. Jumlah terbesar kes setakat ini dicatatkan di Amerika Syarikat, India dan Brazil.


Hujan ‘iringi’ peserta kayuhan HSNAG 2021

ALOR GAJAH 10 Okt. – Cuaca hujan tidak menghalang kira-kira 100 peserta untuk melengkapkan kayuhan bagi menjayakan Hari Sukan Negara peringkat Daerah Alor Gajah (HSNAG) 2021.

Kayuhan sejauh kira-kira 15 kilometer bermula dari Dataran Keris di sini dilepaskan Menteri Belia dan Sukan, Datuk Seri Ahmad Faizal Azumu tepat jam 7.30 pagi tadi.

Kayuhan diteruskan dalam tempoh setengah jam dalam suasana hujan, namun ia tidak menghalang peserta mempamerkan semangat kayuhan sehingga ke A Famosa Resort.

Hadir sama, Timbalan Menteri Di Jabatan Perdana Menteri (Parlimen dan Undang-Undang), Datuk Wira Mas Ermieyati Samsudin merangkap Ahli Parlimen Masjid Tanah; Ahli Parlimen Alor Gajah, Datuk Seri Mohd Redzuan Md Yusof; Exco NGO, Pembangunan Belia dan Sukan, Datuk Mohd Rafiq Naizamohideen dan Setiausaha Kerajaan Negeri, Datuk Ts. Kamel Mohamad.


MEA cungkil atlet sukan elektronik ke SUKMA Johor 2022

BUKIT BARU 10 Mac. – Persatuan Sukan Elektronik Melaka (MEA) mencungkil bakat baru untuk diketengahkan sebagai atlet sukan elektronik (eSports) bagi menyertai Sukan Malaysia (SUKMA) ke-20 di Johor tahun depan.

Presidennya, Muhammad Hamka Mohd Ali berkata, berikutan itu pihaknya menjalin kerjasama dengan Jabatan Pendidikan Negeri (JPN) dan beberapa persatuan sukan itu bagi mengenal pasti pelajar yang berpotensi untuk menyertai sukan dwitahunan itu.

Katanya, setakat ini pihaknya masih lagi menganjurkan beberapa pertandingan sukan secara atas talian berikutan Perintah Kawalan Pergerakan (PKP) sehingga Perintah Kawalan Pergerakan Pemulihan (PKPP) yang tidak membenarkan sebarang penganjuran aktiviti.

“Selepas ini kita akan adakan aktiviti secara ‘offline’, maknanya program secara bersemuka antara semua peserta supaya suasananya lebih meriah namun masih mengikut prosedur operasi standard (SOP) ditetapkan.

“Dengan cara itu, kita mampu mencungkil bakat baru dan memilih pemain terbaik untuk dilatih untuk menyertai SUKMA Johor 2022 nanti,” katanya ketika ditemui Melaka Hari Ini (MHI) selepas menghadiri Majlis Penyampaian Hadiah Kejohanan eSports Sekolah Melaka 2021 di Dewan Bestari Jabatan Pendidikan (JPN) di sini hari ini.

Berikutan itu, Muhammad Hamka menggalakkan setiap persatuan sukan itu melatih ahli masing-masing untuk bergiat aktif dalam permainan Mobile Legends Bang-Bang (MLBB), Pro Evolution Soccer (PES) dan Dota 2 yang dijangka akan dibawa ke temasya SUKMA Johor 2022 nanti.


Tajuk-tajuk Utama Akhbar – Jumaat, 17 Jun 2022

Cabaran belajar secara pengajaran dan pembelajaran di rumah (PdPR) akibat pandemik tidak menghalang pasangan kembar seiras memperoleh 9A+ dalam SPM 2021 yang diuumumkan semalam. Anis Sofiah dan Anis Solehah Zolkhairnain yang beicita-cita menjadi doktor tidak pernah berpisah sejak lahir malah belajar di sekolah sama. Mereka juga antara lebih 160 pelajar cemerlang seluruh negara yang memperoleh semua A+ dalam peperiksaan itu.

* 9,696 atau 2.54 peratus daripada 407,097 calon yang mendaftar ambil SPM 2021 catat keputusan semua A.
* KPM buat ‘post mortem’ kenal pasti punca 24,941 calon tidak ambil peperiksaan.

It’s time for rail ride. And the Prime Minister , who opened Phase 1 of the Putrajaya MRT line from Kwasa Damansara to Kampung Batu, wants more people to get on the train


Sambutan 76 tahun: RTM perlu ‘rejuvenasi’ untuk kekal relevan – Annuar

KUALA LUMPUR, 1 April – Radio Televisyen Malaysia (RTM) perlu diberi proses ‘rejuvenasi’ atau ‘meremajakan’ supaya dapat bersaing dan terus kekal relevan dalam perkhidmatan penyiaran masa kini.

Menteri Komunikasi dan Multimedia (MenKOMM) Tan Sri Annuar Musa berkata RTM perlu menyesuaikan diri dan bersedia menghadapi sebarang perubahan dari semua sudut khususnya berkaitan dengan perkhidmatan yang diberi.

“Dalam erti kata lain, RTM perlu berubah atau ‘transform’. RTM kini boleh dikira berada pada peringkat fasa matang. Apabila matang, RTM sebagai organisasi, perlu diberi proses ‘rejuvenasi’ atau ‘meremajakan’ supaya ia tidak ‘menua’,” katanya dalam ucapan perasmian sempena sambutan Ulang Tahun Hari RTM ke-76 di sini hari ini.

Annuar berkata transformasi adalah sesuatu yang tidak dapat dielakkan, maka RTM tidak boleh berhenti daripada berusaha memikirkan penambahbaikan, membuat perubahan dan melaksanakan pembaharuan pada setiap aspek perkhidmatan.

Katanya, elemen kreativiti dan inovatif perlu ditekankan dalam usaha mencari idea dan kaedah menambah baik, seterusnya merangka tindakan strategik praktikal serta berkesan supaya perubahan dapat dihasilkan dengan jayanya.

“Saya difahamkan bahawa Pelan Transformasi RTM sedang dilaksanakan sejak tahun lepas dan langkah pembaharuan dan penambahbaikan juga sedang dilakukan ke atas ketiga-tiga platform penyiaran RTM.

Ini katanya, perancangan berpandukan data-data yang tepat adalah sangat penting, supaya RTM tidak terperangkap dengan keadaan selesa dan berasa ‘syok sendiri’.

Beliau berkata cita rasa audien dan aspirasi pihak berkepentingan juga sangat mustahak dan perlu diambil kira dalam agenda transformasi baik bagi saluran TV, stesen radio, mahupun di platform media digital RTM.

Dalam pada itu, Annuar berkata selaku badan penyiar rasmi kerajaan, RTM tetap konsisten dalam menyempurnakan tanggungjawab untuk menyebarluaskan maklumat dan berita ke seluruh negara.

Beliau memberikan contoh, semasa negara dilanda bencana banjir besar pada 18 Disember tahun lepas, siaran berita mengenai bencana banjir di saluran TV dan radio RTM dibuat setiap sejam sekali.

“Saya merakam ucapan tahniah kepada RTM, khususnya pasukan berita, kerana berkat kesungguhan mendapatkan bahan berita dan membuat pelaporan segera, sedikit sebanyak telah membantu menaikkan imej kerajaan pada pandangan dan persepsi rakyat,” katanya.

Sementara itu, dalam acara sama Mohammad turut melancarkan Pelan Strategik RTM 2021-2025 yang antara lain mengandungi perancangan bersepadu, sistematik serta dinamik untuk pembangunan komprehensif RTM.


Petronas hanya benar individu divaksin masuk ke premis kerjanya

KUALA LUMPUR, 20 Jan – Hanya kakitangan, kontraktor dan pihak ketiga yang telah diberi vaksin COVID-19 lengkap dibenarkan masuk ke premisnya di Malaysia sejak 1 Okt 2021, menurut Petronas.

Syarikat minyak nasional itu dalam satu kenyataan yang tersiar di laman sesawangnya berkata langkah tersebut diambil bagi membendung, mengurang dan menghapuskan penularan jangkitan COVID-19 di dalam premis serta di kalangan pekerjanya untuk kelangsungan operasi dan perniagaan Petronas.

“Petronas mempunyai kewajipan seperti yang termaktub dalam Akta Keselamatan dan Kesihatan Pekerjaan 1994 (OSHA 1994) untuk memastikan keselamatan, kesihatan serta kebajikan semua kakitangannya termasuk penyediaan persekitaran kerja yang selamat dan tanpa risiko kepada kesihatan,” katanya.

Petronas terus mengekalkan komitmen ini dan mengharapkan semua pekerja, kontraktor dan pihak ketiga memberi kerjasama sepenuhnya dan mematuhi syarat kemasukan yang dikenakan syarikat.

Naib Presiden Kanan Pengurusan Sumber Manusia Kumpulan Petronas, Farehana Hanapiah ketika diminta mengulas kenyataan itu berkata : “Ia cukup jelas. Ia menggariskan komitmen kami ke arah memastikan kakitangan kami selamat, ke arah menyediakan persekitaran kerja dengan pengurangan risiko kepada kesihatan terutamanya dengan situasi COVID-19 semasa.”

Beliau juga mengesahkan bahawa syarat kemasukan berkaitan telah dikenakan sejak Oktober dan berkata ia adalah salah satu daripada banyak langkah tegas yang telah dilaksanakan oleh Petronas untuk mengurus serta mengurangkan pendedahan COVID-19.

“Langkah kami, ditambah dengan pensyaratan serta prosedur operasi standard (SOP) yang jelas, telah membolehkan kakitangan kami secara beransur-ansur dan selamat kembali ke tempat kerja masing-masing, meningkatkan semangat serta kerja berpasukan dan kemesraan selepas berbulan-bulan bekerja dari rumah, selain berjauhan antara satu sama lain.

“Kadar vaksinasi yang tinggi di kalangan pekerja kami juga memberikan tahap keyakinan tambahan kepada mereka untuk melaksanakan kerja masing-masing secara fizikal dan membantu dalam pelaksanaan inisiatif-inisiatif Petronas,” kata Farehana.

Satu contoh ialah usaha semasa Petronas untuk memberikan bantuan kepada beribu-ribu rakyat Malaysia yang terjejas akibat banjir baru-baru ini yang mana kumpulan itu telah menjanjikan bantuan RM25 juta.

“Kami telah menerima sokongan yang luar biasa daripada ribuan pekerja kami yang telah menjadi sukarelawan dalam pelbagai usaha bantuan, sama ada yang diterajui secara langsung oleh syarikat atau unit dalam kumpulan atau yang dilaksanakan oleh pihak ketiga.


Pulangan lumayan dalam masa enam jam taktik baharu ‘scammer’

ALOR GAJAH 18 Mei – Pesara syarikat swasta kerugian lebih RM130,000 selepas terpedaya dengan skim pelaburan kripto yang menawarkan pulangan lumayan dalam masa enam jam sahaja.

Ketua Polis Daerah Alor Gajah Superintendan Arshad Abu berkata, mangsa berusia 57 tahun mengetahui mengenai tawaran pelaburan itu melalui media sosial ketika berada di rumahnya pada 2 Mei lalu.

Jelasnya, pada hari berikutnya  dan sehingga 11 Mei, mangsa melakukan beberapa lagi transaksi ke akaun diberikan pihak pelabur yang secara keseluruhan berjumlah RM132,407.

Menurutnya, mangsa yang curiga berikutan tidak mendapat pulangan pelaburan seperti dijanjikan kemudian tampil ke balai polis untuk membuat laporan Selasa lalu.

“Kes disiasat mengikut Seksyen 420 Kanun Keseksaan, orang ramai diingatkan agar lebih berhati-hati dengan skim pelaburan dalam talian bagi mengelakkan daripada menjadi mangsa penipuan,” katanya.


Polis ambil keterangan Zul Huzaimy keluar kenyataan berbaur perkauman, ugutan

KUALA LUMPUR, 15 Nov – Polis Diraja Malaysia (PDRM) mengesahkan sudah mengambil keterangan pelakon Zul Huzaimy semalam, susulan kenyataannya yang disyaki berbaur perkauman dan ugutan.

Setiausaha PDRM Datuk Noorsiah Mohd Saaduddin dalam kenyataan hari ini berkata PDRM masih menunggu laporan daripada Suruhanjaya Komunikasi dan Multimedia bagi melengkapkan kertas siasatan sebelum dirujuk kepada Jabatan Peguam Negara dalam masa terdekat.

Sebelum ini, media melaporkan pelakon berkenaan dikatakan mengeluarkan kenyataan yang didakwa berbaur perkauman dan ugutan menerusi penularan satu video berdurasi dua minit 20 saat semasa dalam satu majlis di Kemaman, Terengganu, pada 4 Nov lepas.

Pelakon berusia 43 tahun itu kemudian menerusi hantaran video yang dimuat naik di laman Instagram miliknya semalam, memohon maaf atas ucapan yang didakwanya disalah anggap.

Sementara itu, Ketua Polis Daerah Ampang Jaya ACP Mohamad Farouk Eshak berkata pihaknya menerima laporan daripada Timbalan Presiden PKR Rafizi Ramli hari ini terhadap dua individu iaitu Ketua Dewan Pemuda PAS Kawasan Sik Mohd Shahiful Mhd Nasir dan Zul Huzaimy, berkaitan kenyataan mereka dalam video masing-masing yang boleh mengganggu ketenteraman awam.

Beliau berkata hasil semakan mendapati satu kertas siasatan dibuka berhubung video tular membabitkan Mohd Shahiful di Alor Setar, Kedah dan disiasat mengikut Seksyen 4A(1) Akta Kesalahan Pilihanraya 1954, Seksyen 504 Kanun Keseksaan dan Seksyen 233 Akta Komunikasi dan Multimedia 1998.

“Satu lagi kertas siasatan dibuka susulan laporan polis di Chukai, Kemaman, Terengganu melibatkan isu video tular Zul Huzaimy yang disiasat di bawah Seksyen 506, 505 (c) Kanun Keseksaan dan Seksyen 233 Akta Komunikasi dan Multimedia 1998,” katanya dalam kenyataan hari ini.

Beberapa hari lepas, tular rakaman video memaparkan Mohd Shahiful dalam ceramah kempennya mengeluarkan hukum sesiapa mengundi Barisan Nasional (BN) dan Pakatan Harapan (PH) akan masuk neraka.

Susulan penyebaran video berdurasi 28 saat itu, beliau menerima kritikan daripada pelbagai pihak dan semalam Mohd Shahiful da dalam satu kenyataan, memohon maaf dan menarik balik kenyataannya sebelum membuat permohonan untuk berehat daripada jawatan dalam parti untuk tempoh akan dimaklumkan kelak.


PKP dilaksanakan semula jika kes COVID-19 cecah tiga angka

KOTA BHARU, 26 Julai – Kerajaan akan melaksanakan semula Perintah Kawalan Pergerakan (PKP) jika kes COVID-19 kembali mencecah tiga angka, kata Menteri Kanan (Kluster Keselamatan) Datuk Seri Ismail Sabri Yaakob.

“Kalau sudah mencapai tiga angka kita tidak mempunyai pilihan lain dan akan memperkenalkan semula PKP dan kita akan melihat perkara ini.

“Saya memahami kalau PKP ini dikuatkuasakan semula, ia akan menyukarkan semua pihak termasuk kita yang mahu bekerja dan sebagainya,” katanya kepada pemberita selepas Majlis Penyerahan Sumbangan kepada Veteran Angkatan Tentera Malaysia bersempena Program Cakna Veteran ATM di Wakaf Mek Zainab di sini hari ini.

“Esok akan ada satu mesyuarat membincangkan pelbagai perkara dan sekiranya kerajaan akan memutuskan pelbagai perkara, rakyat mestilah mematuhi SOP itu nanti,” katanya.


Fiesta Bendang kembalikan nostalgia lama

GADEK 21 Jun – Fiesta Bendang Gadek yang akan berlangsung pada Ahad ini menyeru kepada orang ramai untuk sama-sama menyertai pelbagai sukan rakyat yang akan mengembalikan nostalgia lama suatu ketika dahulu.

Ahli Dewan Undangan Negeri (ADUN) Gadek, VP Shanmugam berkata, fiesta yang pertama kali diadakan bertempat di Bendang Kampung Gadek sudah pasti menjadi tarikan utama dalam merancakkan pelancongan di kawasan berkenaan.

“Program yang pertama kali diadakan ini sekali gus mengembalikan nostalgia masyarakat pelbagai kaum suatu ketika dahulu yang hidup bermuafakat hasil daripada permainan rakyat yang dimainkan mereka.

“Dahulu kawasan bendang merupakan lokasi anak-anak merdeka berkumpul meluangkan masa lapang bermain bersama dan ini akan diketengahkan bagi memperkasa permainan warisan yang semakin terkubur pada hari ini.

“Pelbagai permainan lain juga turut dipertandingkan dalam penganjuran kali ini antaranya tarik tali, panjat tiang licin, pukul bantal, mancing bonda, mengocak ikan, memasak, ragbi sawah dan bole beracun yang dijangka akan dirasmikan Ketua Menteri, Datuk Seri Utama Sulaiman Md Ali,” katanya kepada Melaka Hari Ini.

Fiesta Bendang Gadek dijangka akan disertai kira-kira 1,000 pengunjung perlu dihadiri orang ramai bagi memeriahkan acara warisan yang akan diadakan itu.


Isu kekurangan jururawat sedang ditangani – Khairy

PUTRAJAYA, 12 Mei – Isu kekurangan jururawat di hospital di negara ini sedang ditangani dalam usaha memberikan perkhidmatan kesihatan terbaik kepada rakyat, kata Menteri Kesihatan Khairy Jamaluddin.

Berucap merasmikan sambutan Hari Jururawat Antarabangsa 2022 di sini hari ini, beliau mengakui menerima banyak aduan berhubung kekurangan jururawat di hospital-hospital.

Menurutnya, dalam lawatannya ke Hospital Tunku Azizah (HTA) minggu lepas iaitu hospital moden dan canggih yang dibina untuk ibu dan anak di Kuala Lumpur didapati ia tidak dapat memaksimumkan perkhidmatan kerana tidak cukup jururawat.

“Ketika ini, terdapat kira-kira 3,469 jururawat berstatus kontrak… saya akan usaha bantu isu ini sedaya upaya dan berharap jururawat akan terus berikan perkhidmatan cemerlang,” katanya.


Suri rumah didakwa bunuh anak perempuan berusia dua tahun

TELUK INTAN, 17 Mac – Seorang suri rumah dihadapkan ke Mahkamah Sesyen di sini hari ini atas pertuduhan membunuh anak perempuannya minggu lalu.

Mengikut pertuduhan, Thang didakwa membunuh Heng Jing Yi yang berusia 23 bulan di Taman Seri Iskandar, Hutan Melintang di sini pada 2 pagi, 9 Mac lepas dan didakwa mengikut Seksyen 302 Kanun Keseksaan yang memperuntukkan hukuman mati, jika sabit kesalahan.

Mangsa disahkan meninggal dunia sebaik tiba di hospital selepas wanita itu menghantar anaknya ke hospital bagi mendapatkan rawatan kerana mendakwa anaknya mengalami sesak nafas.


Persatuan sukan di Melaka jangan berpuak-puak

SERI NEGERI 16 Mac – Kerajaan Negeri meminta semua persatuan sukan di negeri ini bergabung di bawah satu persatuan induk bagi memastikan segala pertandingan dianjurkan yang melibatkan atlet-atlet di negeri ini lebih terjamin.

Exco Pembangunan Belia, Sukan dan Badan Bukan Kerajaan (NGO), VP Shanmugam berkata usaha itu bagi memastikan semua atlet yang berpotensi tidak ketinggalan dan boleh dibawa sehingga ke peringkat antarabangsa.

“Tetapi kita di sini kena bersama memastikan atlet-atlet yang berpotensi ini diberi bimbingan, kalau mereka cemerlang kita syorkan mereka masuk atau berdaftar dengan persatuan induk.

“Saya mahu semua persatuan sukan di negeri ini bergabung tenaga menjadi satu persatuan induk yang baik, yang mana tidak ada politik dan boleh dianggotai semua ahli,” katanya.

Beliau berkata demikian bagi menjawab soalan tambahan Kerk Chee Yee (PH-Ayer Keroh) mengenai langkah atau dasar dilaksanakan Kerajaan Negeri bagi memberi jaminan kepada atlet di negeri ini pada hari keempat Persidangan Pertama Penggal Kedua Dewan Undangan Negeri Ke -15, di sini, hari ini.

“Antara usaha Kerajaan Negeri untuk majukan sukan di Melaka termasuklah memberi peruntukan sejumlah RM500,000 bagi pembangunan belia dan sukan di negeri ini,” katanya.


SHAH ALAM – Pasukan #RasuahBusters bergabung dengan lebih 100 rakan strategik terdiri daripada badan berwajib, badan bukan kerajaan (NGO) dan korporat untuk menggerakkan kempen membasmi budaya rasuah secara besar-besaran ke segenap lapisan masyarakat.

Pengerusi Lembaga Pengarah Kumpulan Karangkraf dan Ketua Pasukan Rasuah Busters Datuk Hussamuddin Yaacub berkata, Coalition of the Willing RasuahBusters itu akan berkongsi misi dan gerak kerja dalam kempen berkenaan.

Menurutnya, pasukan Ras menyasarkan pelbagai sudut potensi kerjasama selagi ia membawa pensejajaran misi membawa Sinar Untuk Malayuah Busterssia dengan mengangkat #NilaiMoralKarakterBangsa sebagai objektif kecemerlangan di negara ini.

“Rakan strategik kami bebas melaksanakan apa jua bentuk program dan aktiviti di peringkat organisasi masing-masing dan berkongsi maklumat untuk disebar luas kepada para sukarelawan serta masyarakat umum,” katanya.

Beliau berkata demikian ketika sidang akhbar Pengumuman Gabungan #RasuahBusters (Coalition of the Willing) dan Pelancaran Malaysia 100 Juta Langkah Menentang Rasuah yang turut dihadiri Ketua Pegawai Eksekutif Checkpoint Spot Sdn Bhd, Benjamin Yeow di Kompleks Karangkraf di sini pada Isnin.


All England: Lakshya ranapkan impian Zii Jia ke final

KUALA LUMPUR, 20 Mac – Pemain perseorangan negara Lee Zii Jia gagal mempertahankan kejuaraan All England selepas tunduk di tangan pemain dari India, Lakshya Sen dalam aksi separuh akhir di Arena Birmingham malam tadi.

Turun selaku pemain pilihan keenam, laluan Zii Jia tampak berliku apabila berlaku aksi kejar mengejar mata, namun Sen menidakkan kemampuan pemain berusia 24 tahun itu dengan menang 13-21 pada set pertama.

Tatkala permainan kelihatan lebih memihak kepada Sen, Zii Jia kembali dengan momentum bertenaga untuk melengahkan kemenangan Sen apabila seketika mendahului 10-2 sebelum memenangi perlawanan set kedua 21-12.

Pada set penentuan, Zi Jia yang pernah tewas kepada Sen pada Siri Antarabangsa Satelit India 2016 di Hyderabad, India sekali lagi gagal menyaingi pencabar berusia 21 tahun itu yang mencatat kemenangan 21-19.

Kemenangan Sen dalam aksi selama sejam 16 minit itu menyaksikan beliau bakal membuat perhitungan pada final esok berdepan pemain pilihan pertama dari Denmark, Viktor Axelsen atau pemain pilihan keempat dari Taiwan, Chou Tien Chen yang turun beraksi lewat hari ini. – BERNAMA


Lelaki maut disyaki dipukul rakan serumah

Ketua Polis Daerah Kuala Muda ACP Zaidy Che Hassan berkata buruh kontrak berusia 39 tahun itu meninggal dunia ketika dalam perjalanan ke Hospital Sultan Abdul Halim (HSAH), Sungai Petani.

“Mangsa dihantar ke hospital oleh rakan serumahnya (suspek) dan kematiannya disahkan oleh doktor yang bertugas di Zon Merah Jabatan Kecemasan HSAH pada 3.40 petang.

“Doktor berkenaan mendapati mangsa mengalami kecederaan di seluruh badan dan beliau yang mengesyaki mangsa mungkin dipukul telah menghubungi polis bagi memaklumkan perkara itu,” katanya ketika dihubungi Bernama hari ini.

Zaidy berkata sepasukan anggota polis telah ke HSAH untuk menjalankan siasatan dan doktor yang melakukan pemeriksaan mendapati kesan kecederaan pada tubuh mangsa adalah akibat dipukul sejak sebulan lepas.

“Hasil pemeriksaan mendapati telinga kanan mangsa bengkak, kesan luka di tangan kanan dan kiri, kesan pukul di kedua-dua bahagian peha serta luka di badan.

“Polis telah mengambil keterangan bekas isteri mangsa dan dimaklumkan bahawa mangsa bersama seorang anaknya tinggal di rumah rakan lelaki, yang merupakan suspek kes ini. Beberapa jiran juga mendakwa ada terdengar pergaduhan antara mangsa dan suspek,” katanya.

Zaidy berkata susulan itu, pihaknya menahan suspek yang berusia 36 tahun dan suspek mengaku pernah memukul mangsa menggunakan kayu serta tangan sejak sebulan lepas kerana mangsa tidak mahu bekerja selain kerap memukul anaknya sendiri.

“Siasatan awal mendapati suspek mempunyai lima rekod jenayah lampau melibatkan kes dadah dan jenayah. Suspek direman tujuh hari untuk siasatan mengikut Seksyen 302 Kanun Keseksaan,” katanya dan menambah mayat mangsa dihantar ke Hospital Sultanah Bahiyah di sini untuk bedah siasat.


Pelukan terakhir Siti Sarah…

SIAPA sangka pelukan terakhir kepada tiga anaknya, empat hari lalu merupakan yang terakhir daripada penyanyi popular, Allahyarhamah Siti Sarah Raisuddin yang telah dijemput Ilahi selepas beberapa hari bertarung nyawa akibat COVID-19.

Lebih menghibakan, isteri kepada pelawak, pelakon dan ahli perniagaan, Shuib Sepahtu itu juga tidak sempat melihat wajah bayi lelaki di dalam kandungan yang selamat dilahirkan menerusi pembedahan pada Jumaat.

Menjengah ke laman Instagramnya, hantaran terakhir Siti Sarah ialah dengan memuat naik video pelukan dan ciuman bersama anak-anak sebelum dibawa ke hospital.

Menjengah ruangan komen, ramai rakan artis dilihat memberikan kata-kata semangat, termasuklah penyanyi nombor satu negara Datuk Siti Norhaliza dan ahli perniagaan terkenal Datuk Seri Vida.

Difahamkan, setakat artikel ini ditulis, jenazah Siti Sarah Raissuddin masih berada di HUKM untuk pengurusan jenazah dan akan dikebumikan di Tanah Perkuburan Islam Sungai Pusu, Gombak.


Selebriti antarabangsa promosi pelancongan Melaka

BANDA HILIR 28 April – Kerajaan Negeri menyambut baik ketibaan 42 peserta Program Miss and Mister Celebrity International 2023 di Pejabat Pelancongan Negeri, Jonker Walk, di sini hari ini.

Ketua Menteri Datuk Seri Ab Rauf Yusoh berkata kehadiran peserta antarabangsa yang mewakili 40 negara itu ke Melaka dilihat mampu menjadi platform memperkenalkan produk pelancongan negeri ke persada dunia.

“Program Miss and Mister Celebrity International 2023 diadakan pada 24 April lalu hingga 2 Mei depan yang bertempat di Kuala Lumpur dan Melaka.

“Program ini melibatkan peserta dari negara Belgium, Korea China, Jepun, Kazakstan dan pelbagai negara lain dan kehadiran mereka ke sini dikira sebagai duta kecil yang akan mempromosi Melaka sebagai destinasi utama pelancongan Malaysia ke luar negara,” katanya.

Beliau berkata demikian pada sidang media Majlis Meet and Greet Miss and Mister Celebrity International 2023 di Perkarangan Pejabat Pelancongan Negeri, Jonker Walk, di sini hari ini.

Hadir sama, Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana, Datuk Rais Yasin dan Exco Pelancongan, Seni Warisan dan Budaya negeri, Datuk Abdul Razak Abdul Rahman.

“Peserta dan krew program akan melawat Menara Taming Sari, Melaka River Cruise, Muzium Baba Nyonya, Jonker Street dan beberapa tarikan pelancongan lain.

Dalam pada itu, Ab Rauf turut memaklumkan, kesemua peserta program itu turut dijemput hadir memeriahkan Rumah Terbuka Aidilfitri Kerajaan Negeri Melaka yang akan diadakan pada 29 April (esok) bertempat di Pusat Dagangan Antarabangsa Melaka (MITC).


KBS cari titik noktah isu had umur belia minggu depan

IPOH, 5 Dis – Kementerian Belia dan Sukan (KBS) akan mengadakan pertemuan dengan pemimpin pertubuhan dan persatuan belia minggu depan bagi mencari jalan penyelesaian di sebalik isu penurunan had umur memegang jawatan di dalam persatuan belia kepada 30 tahun.

Menterinya Datuk Seri Ahmad Faizal Azumu berkata pertemuan itu penting bagi mencari jalan penyelesaian supaya Akta Pertubuhan Belia dan Pembangunan Belia (Pindaan) 2019 (Akta 668) dapat dilaksanakan.

“Saya mendapati setiap pertububan belia itu ada masalah-masalah yang tersendiri yang boleh kita mencari jalan bagaimana kita boleh jumpa titik pertemuan agar akta ini dapat dilaksanakan.

“Pada masa yang sama permasalahan kepada penyelesaian masalah pertubuhan-pertubuhan belia ini dapat kita rungkaikan bersama,” katanya pada sidang media selepas merasmikan Sambutan Hari Kesukarelawanan Belia Malaysia 2021 Peringkat Kebangsaan di sini hari ini.

Ahmad Faizal sebelum ini memaklumkan Parlimen mengenai pelaksanaan umur daripada 40 ke 30 tahun ke bawah bagi pemegang jawatan pertubuhan belia akan berkuat kuasa 1 Jan depan.

Beliau sebelum ini dibidas beberapa pihak mewakili suara belia termasuk Gerakan Belia 4B Malaysia yang mengecam keputusan terburu-buru dalam menurunkan had usia maksimum belia itu yang dibuat tanpa ada apa-apa soal selidik dengan kepimpinan badan belia sendiri.

Beliau berkata setiap peserta akan bertindak sebagai sukarelawan bagi menggerakkan kerja sukarelawanan pasca bencana serta pengurusan acara dan sukan di peringkat komuntii setempat.

“Peserta BENA nanti akan dibimbing dan dilatih secara meningkatkan kemahiran serta diberi kemahiran semula bagi membantu usaha kementerian dalam pemerkasaan komuniti di peringkat akar umbi.

“Peserta juga akan dilatih bagi membantu memperkasakan komuniti terutama dalam menangani masalah kesihatan mental, masalah sosial dan meningkatkan sosioekonomi masyarakat di peringkat akar umbi,” katanya dan menambah pihaknya menyasarkan 10,000 peserta terlibat di peringkat permulaan.

Menurutnya inisiatif ini turut diperkasakan dengan penubuhan Pusat Panggilan Sukarelawan sebagai pusat sehenti kepada individu atau organisasi untuk mendapatkan khidmat sukarelawan secara lebih sistematik.- BERNAMA


250 peserta berbasikal di Bandar Melaka

BANDA HILIR 30 Okt – Acara berbasikal Menara Taming Sari X Tourism Melaka Fun Ride 2021 menarik penyertaan 250 peminat sukan berbasikal di negeri ini.

Setiausaha Kerajaan Negeri, Datuk Kamel Mohamad berkata kayuhan sejauh 30 kilometer itu bermula di perkarangan Menara Taming Sari (MTS) seawal jam 8 pagi.

“Kesemua peserta akan melalui beberapa perhentian (checkpoint) seperti Taman Rempah, Stadium Hang Tuah, Muzium Kapal Selam dan Stadthuys sebelum kembali ke garisan penamat di MTS.

“Penyertaan kali ini mengikut prosedur operasi standard (SOP) digariskan, peserta terlibat terdiri daripada jabatan kerajaan, swasta dan pertubuhan bukan kerajaan (NGO) Melaka,” katanya.

“Usaha itu menggalakkan gaya hidup sihat dalam kalangan masyarakat, ini juga simbolik selaras dengan kebenaran merentas negeri bermula 11 Oktober lalu,” katanya.


Remaja dikhuatiri lemas selepas dihanyut arus deras

KUANTAN, 6 Mei – Seorang remaja lelaki dikhuatiri lemas manakala tiga lagi selamat selepas mereka dihanyutkan arus semasa mandi di kawasan rekreasi Pasir Puteri, Sungai Lembing di sini hari ini.

Ketua Polis Daerah Kuantan ACP Wan Mohd Zahari Wan Busu berkata mangsa Amirun Mohamad, 14, dari Jabor, Terengganu difahamkan ke lokasi kejadian bersama ahli keluarganya sekitar 2 petang untuk berkelah.

“Mangsa didakwa turun mandi bersama tiga ahli keluarga sebelum mereka didakwa dihanyutkan arus deras ke tempat dalam kira-kira pukul 2.30 petang.

Orang awam yang berada di lokasi cuba untuk membantu, namun hanya dapat menyelamatkan tiga remaja manakala Amirun terus dihanyutkan ke bahagian hilir sungai dan gagal dilihat,” katanya semasa dihubungi di sini hari ini.

Wan Mohd Zahari berkata mangsa yang selamat ialah abang mangsa, Mohamad Azri, 17, dan dua sepupunya iaitu Amaluddin Ismail, 13, serta Mohamad Khalid Yusof, 16, kedua-duanya dari daerah ini.

Sementara itu, Timbalan Pengarah (Operasi) Jabatan Bomba dan Penyelamat Malaysia (JBPM) Pahang Ismail Abdul Ghani operasi mencari dan menyelamat mangsa turut melibatkan Pasukan Penyelamat Di Air (PPDA) dari balai Kuantan dan Pekan yang menggunakan teknik selaman bagi mencari mangsa.


Lelaki elak ditahan polis, langgar mati warga emas

GEORGE TOWN 15 Jun – Polis menahan seorang lelaki yang memecut keretanya untuk mengelak daripada ditahan sehingga menyebabkan kematian seorang lelaki warga emas dalam kejadian di Jalan Perak, di sini hari ini.

Tindakan agresif lelaki yang berumur 46 tahun yang dipercayai tokan dadah itu juga telah menyebabkan polis melepaskan empat das tembakan selepas suspek enggan memberhentikan keretanya sehingga polis mengejarnya sejauh enam kilometer di Jalan Batu Uban 2, di sini.

Ketua Polis Daerah Timur Laut ACP Soffian Santong berkata dalam kejadian 6.40 pagi itu, dua anggota polis yang sedang membuat rondaan cegah jenayah cuba menahan sebuah kereta Perodua Myvi warna kelabu dipandu seorang lelaki dalam keadaan mencurigakan di lampu isyarat Jalan P.Ramlee – Jalan Perak, di sini.

“Lelaki yang memandu kereta itu bertindak memecut kenderaannya bagi mengelak ditahan polis sehingga melanggar seorang lelaki berusia 61 tahun yang sedang melintas jalan dan mangsa terpelanting 10 hingga 15 meter sebelum terjatuh di atas jalan raya.

“Suspek tidak memberhentikan kereta sebaliknya terus memandu laju menggilis warga emas itu menyebabkan mangsa meninggal dunia di lokasi kejadian akibat kecederaan parah pada beberapa bahagian badan dan kepala dan mayatnya dihantar ke Hospital Pulau Pinang untuk dibedah siasat,” katanya ketika dihubungi hari ini.

Soffian berkata suspek yang bekerja sebagai pemotong rumput itu berjaya ditangkap di Jalan Batu Uban 2, selepas keretanya tidak dapat bergerak lagi dan suspek tidak mengalami sebarang kecederaan namun pemeriksaan ke atasnya menemukan tiga peket dadah jenis heroin seberat 13 gram.

“Lelaki itu mengaku dadah itu diperoleh daripada kawannya untuk diedarkan kepada rakan-rakannya, dia juga mengaku semasa kejadian berada di bawah pengaruh dadah,” katanya.

Beliau berkata polis juga menafikan lelaki itu bekerja di sebuah pejabat konsulat negara asing di sini sebaliknya jaket yang dipakai semasa kejadian yang mempunyai logo konsulat negara tersebut diberikan rakannya yang bapa saudaranya (rakan) bekerja di situ.

Menurutnya, lelaki yang mempunyai 14 rekod lampau berkaitan dadah dan dua rekod jenayah itu akan direman untuk siasatan lanjut dan kes itu disiasat menurut Seksyen 302 dan 186 Kanun Keseksaan serta Seksyen 39 Akta Senjata 1960.


Maklumkan tentang warga emas tinggal sendirian kepada Talian Kasih- Rina

KUALA LUMPUR 8 Jun – Menteri Pembangunan Wanita, Keluarga dan Masyarakat Datuk Seri Rina Harun meminta anak-anak, waris atau orang ramai yang mengetahui tentang warga emas tinggal bersendirian agar memaklumkan hal itu kepada Jabatan Kebajikan Masyarakat (JKM) bagi membolehkan pemantauan.

Beliau berkata langkah itu bagi mengelakkan kejadian sama seperti yang menimpa dua warga emas yang ditemukan meninggal dunia tanpa disedari di Pasir Gudang pada Ahad lalu berulang.

“Kita boleh gerakkan sukarelawan untuk memantau keadaan mereka dan JKM boleh turun untuk buat pemantauan,” katanya kepada pemberita selepas program Edaran Bakul Prihatin Titiwangsa Perintah Kawalan Pergerakan (PKP 3.0) di sini hari ini.

Berita mengenai pasangan suami isteri warga emas, masing-masing berusia 68 dan 61 tahun, yang ditemukan meninggal dunia di ruang tamu rumah mereka di Taman Scientex, Pasir Gudang, Johor itu dilaporkan semalam.

Dalam perkembangan lain, Rina berkata pihak Talian Kasih turut menerima 1,244 panggilan berkaitan keganasan rumah tangga setakat ini bagi tahun ini.


Bekas juara tinju heavyweight dunia, Leon Spinks meninggal dunia akibat kanser

LOS ANGELES: Lebih lima tahun ‘bertarung’ dengan penyakit kanser prostat, bekas juara tinju heavyweight dunia, Leon Spinks dilaporkan meninggal dunia, kelmarin (Jumaat) pada usia 67 tahun.

Petinju sinonim dengan ‘senyuman’ tiap kali bertarung dan pernah merampas kejuaraan daripada Muhammad Ali pada 1978 sebelum kalah pada aksi ulangan, dimasukkan ke hospital pada Disember lalu di Las Vegas.

Mendiang yang dilahirkan pada 1953 di St. Louis, Amerika Syarikat (AS) dan pernah berkhidmat dengan Polis Marin AS dari 1973 hingga 1976, mengembuskan nafas terakhir di sisi isteri, Brenda Spinks.

“Leon juga bertarung dengan pelbagai penyakit lain dan sentiasa melemparkan senyuman seperti ketika zaman beliau aktif. Beliau menunjukkan semangat tinggi dan tidak pernah menyerah kalah,” menurut kenyataan The Firm PR.

Spinks pernah meraih emas Olimpik pada 1976 dalam kategori light heavyweight di Montreal dan membabitkan diri dalam saingan profesional enam bulan kemudian pada usia 23 tahun.

Selepas lapan kali pertarungan profesional dengan rekod tujuh kemenangan dan sekali seri, Spinks dipertemukan dengan legenda tinju, Ali pada 15 Februari 1978 di Hilton Las Vegas.

Spinks berjaya mencatat kemenangan namun pada pertemuan ulangan tujuh bulan kemudian di Superdome, New Orleans di hadapan 70,000 penonton beliau tumpas di tangan Ali

Kejayaan itu paling hebat dalam kariernya apabila merangkul gelaran dunia dalam tempoh singkat iaitu selepas 13 bulan menjadi petinju profesional pada usia 23 tahun.– AFP


Kertas siasatan kereta api tidak berhenti di Kuala Gris siap dua minggu – KTMB

KUALA KRAI, 10 Jan – Siasatan terperinci berhubung kejadian tren Shuttle Timuran No 51 tidak berhenti di Hentian Kuala Gris, di Dabong dekat sini awal pagi semalam yang mengakibatkan kira-kira 100 pelajar sekolah terkandas untuk ke sekolah, dijangka selesai dalam tempoh dua minggu lagi.

Ketua Pegawai Operasi Keretapi Tanah Melayu Berhad (KTMB) Mohd Zain Taha berkata panel siasatan KTMB akan menjalankan siasatan menyeluruh termasuk daripada aspek teknikal, operasi dan corak perjalanan tren berkenaan.

“Apabila penilaian panel siasatan terhadap kes tersebut selesai, ia akan diserahkan kepada pihak pengurusan untuk tindakan sewajarnya dikenakan terhadap kakitangan yang terlibat,” katanya kepada pemberita selepas melakukan tinjauan di Hentian Kuala Gris, di sini hari ini.

Mengulas lanjut, Mohd Zain berkata empat kakitangan KTMB terlibat terdiri daripada pemandu, pembantu pemandu, penyelia kereta api dan pemeriksa tiket telah digantung tugas buat sementara waktu sehingga selesai siasatan kes.

“Kita juga akan memanggil beberapa lagi kakitangan sebagai saksi untuk melengkapkan kes siasatan. Pihak KTMB menganggap insiden ini sepatutnya tidak berlaku dan akan memastikan ia tidak akan berulang lagi,” katanya.

Semalam, media melaporkan kira-kira 100 pelajar Sekolah Menengah Kebangsaan (SMK) Dabong tidak dapat mengikuti hari pertama persekolahan apabila tren yang menjadi pengangkutan utama mereka untuk ke sekolah tidak berhenti di stesen terbabit.

Tinjauan Bernama di Hentian Kuala Gris pada pukul 6.30 pagi hari ini, mendapati rata-rata pelajar yang terkandas semalam, masih setia menggunakan perkhidmatan kereta api tersebut untuk ulang-alik dari sekolah.

Pelajar Tingkatan Lima, Nurul Fatin Alia Azman berkata kejadian semalam adalah pertama kali berlaku sepanjang beliau menggunakan perkhidmatan kereta api itu.

“Sudah lama saya menggunakan kereta api ini, iaitu sejak berusia 13 tahun lagi untuk ulang-alik dari sekolah dan saya akan tetap menggunakan pengangkutan ini kerana ia sangat selesa dan menjimatkan masa,” katanya.

Bagi pelajar Tingkatan Tiga, Nur Basyirah Darwisya Razali pula berharap insiden terbabit tidak akan berulang lagi kerana rata-rata pelajar dari Kampung Kuala Gris ini menggunakan perkhidmatan tersebut sebagai pengangkutan utama.- BERNAMA


Kadar jangka pendek kekal stabil berikutan operasi BNM

KUALA LUMPUR 29 Mei – Kadar jangka pendek dijangka kekal stabil hari ini berikutan operasi Bank Negara Malaysia (BNM) menyerap lebihan mudah tunai daripada sistem kewangan.

Bank pusat akan menjalankan tender pasaran wang konvensional RM1 bilion untuk tujuh hari, lelongan matang pelbagai Islam RM5.9 bilion untuk tujuh hari hingga 31 hari dan tender repo berbalik RM1 bilion untuk 91 hari.


KPM belum buat keputusan rasmi pelaksanaan PT3

PUTRAJAYA, 21 Feb – Kementerian Pendidikan (KPM) belum membuat keputusan berhubung pelaksanaan Pentaksiran Tingkatan Tiga (PT3) bagi sesi 2022, kata Menteri Kanan Pendidikan Datuk Dr Radzi Jidin.

Beliau berkata KPM sedang meneliti pendekatan yang paling sesuai berkaitan PT3 dengan mengambil kira tahap penguasaan murid dan indikasi daripada sesi persekolahan 2021 yang masih berlangsung.

“Belum ada sebarang keputusan rasmi oleh KPM berkaitan dengan PT3,” katanya kepada media selepas menghadiri majlis pelancaran Sekolahku SEJAHTERA, di sini hari ini.

Sebelum ini, tular dalam laman Facebook mengenai hantaran yang didakwa dibuat oleh Lembaga Peperiksaan Rasmi yang memaklumkan PT3 akan diadakan semula bagi 2022 pada Oktober hingga November. Semakan mendapati hantaran itu telah dipadamkan.

Radzi dalam pada itu berkata KPM akan mengadakan perbincangan dengan Suruhanjaya Pilihan Raya (SPR) esok berhubung penggunaan sekolah menengah di Johor sebagai pusat mengundi dalam Pilihan Raya Negeri (PRN) Johor untuk memastikan peperiksaan Sijil Pelajaran Malaysia (SPM) berjalan lancar.

Sebanyak 151 sekolah menengah dijadikan pusat mengundi pada 12 Mac untuk PRN Johor, manakala peperiksaan SPM pula dijadual diadakan dari 2 hingga 29 Mac ini.

“Sebelum ini pun sudah dibuat perbincangan awal. Kami sedang bekerjasama rapat dengan SPR bagi memastikan supaya peperiksaan SPM ini dapat berjalan dengan baik.

“Jika terpaksa guna, kita ada pendekatan yang akan kita gunakan namun begitu kita cuba elakkan kerana tempoh masa tidak banyak, hari Ahad sahaja yang ada (susun semula meja kerusi).

“Meja-meja peperiksaan telah disusun atur dengan teliti mengambil masa yang lama dan rombakan kepada susun atur meja tersebut yang kemudiannya disusun balik dalam masa sehari bukan sesuatu yang mudah kerana susunan meja dan kerusi ada cara dan peraturannya,” kata Radzi.

Mengenai isu beg sekolah berat yang menjadi perbualan hangat, Radzi berkata KPM sedang memperhalusi perkara itu dan sudah mengenal pasti beberapa punca kepada isu tersebut antaranya jumlah mata pelajaran, buku teks tebal dan murid membawa buku tambahan.

“Kami di KPM sedang merangka apa pendekatan terbaik (kerana) ia telah berlarutan sekian lama. Apakah pendekatan yang terbaik bagi pastikan isu ini diselesaikan sepenuhnya dengan memperincikan beberapa pendekatan,” katanya.- BERNAMA


COVID-19: Tabika, taska Kemas di zon merah ditutup

TASEK GELUGOR 3 Okt. –  Semua taman bimbingan kanak-kanak (tabika) dan taman asuhan kanak-kanak (taska) Jabatan Kemajuan Masyarakat (Kemas) yang berada dalam zon merah COVID-19 di seluruh negara kini ditutup, kata Ketua Pengarahnya Datuk Mohamad Yasid Bidin.

“Setakat ini, sebanyak 281 tabika dan sembilan taska di Kedah, Terengganu dan Sabah membabitkan 6,699 murid telah ditutup… namun kami jangkakan mungkin akan ada lagi (tabika dan taska) di zon merah di negeri lain yang akan ditutup,” katanya kepada pemberita selepas Wacana Ilmu Wanita Inspirasiku, di sini hari ini.

Program anjuran Kemas itu dirasmikan oleh Timbalan Menteri di Jabatan Perdana Menteri (Parlimen dan Undang-undang) Datuk Shabudin Yahaya yang juga Ahli Parlimen Tasek Gelugor.

Mengulas lanjut, Mohamad Yazid berkata sejak beroperasi semula, tabika dan taska Kemas mematuhi sepenuhnya prosedur operasi standard yang ditetapkan pihak berkuasa termasuk membenarkan hanya 30 hingga 50 peratus kehadiran pada setiap hari bergantung pada keluasan kelas.

“Mereka datang ke kelas secara bergilir contohnya jika A datang hari ini esok dia tidak hadir kerana bagi memberi peluang murid b pula hadir.


Pengundi positif COVID-19 diasingkan, proses mengundi dilakukan cepat – SPR

PUTRAJAYA, 15 November- Individu positif COVID-19 yang mengundi pada Pilihan Raya Umum ke-15 (PRU15) akan diasingkan daripada pengundi lain bagi mengelak risiko penularan.

Timbalan Pengerusi Suruhanjaya Pilihan Raya (SPR) Dr Azmi Sharom berkata selain itu SPR juga akan memastikan proses mengundi bagi pengundi positif COVID-19 di pusat pengundian di seluruh negara, akan dilakukan dengan cepat.

“Mereka (KKM) akan asingkan pengundi positif dan anda akan undi dengan cepat dan kita juga akan asingkan anda daripada pengundi lain,” katanya mengulas mengenai proses mengundi untuk individu positif COVID-19 pada hari undi awal hari ini dan pengundian PRU15 pada 19 Nov.

Beliau yang ditemui pemberita selepas meninjau proses undi awal di Ibu Pejabat Polis Daerah (IPD) Putrajaya di sini berkata proses undi awal di tempat itu berjalan dengan lancar.

“Semua nampak berjalan lancar jadi ia petanda yang baik, ramai orang keluar, kita akan buka (pusat undi awal) sampai pukul 5 petang…harap semua akan ok,” katanya.

Sementara itu, Ketua Polis Daerah Putrajaya ACP A. Asmadi Abdul Aziz berkata seorang anggotanya disahkan positif COVID-19 dan telah diarahkan mengundi pada sebelah petang.

“Kita telah jelaskan untuk datang petang kerana kalau waktu pagi agak sesak,” katanya menambah proses undi awal di IPD Putrajaya ketika ini berjalan lancar.

Seramai 1,386 pengundi awal Parlimen Putrajaya terdiri daripada anggota polis dan tentera menunaikan tanggungjawab mengundi di dua pusat pengundian di IPD Putrajaya dan Pusat Pengajian Pertahanan Nasional (PUSPAHANAS) di sini bermula 8 pagi hari ini.

Semalam, Ketua Pengarah Kesihatan Tan Sri Dr Noor Hisham Abdullah berkata individu positif COVID-19 yang akan mengundi pada PRU15 wajib memakai pelitup muka manakala pemakaian pelitup muka bagi pengundi lain adalah amat digalakkan.


Polis sahkan OKT mati dalam tahanan

KUALA LUMPUR, 21 Feb – Polis Diraja Malaysia (PDRM) mengesahkan seorang lelaki warga tempatan mati mengejut dalam tahanan di lokap Ibu Pejabat Polis Daerah (IPD) Seri Alam, Johor Bharu kelmarin.

Pengarah Jabatan Integriti dan Pematuhan Standard (JIPS) Bukit Aman Datuk Azri Ahmad berkata lelaki yang merupakan Orang Kena Tahan (OKT) berusia 49 tahun, sebelum ini ditahan dalam satu Operasi Pemutihan.

“Dia telah disiasat di bawah Seksyen 39(A)(1) Akta Dadah Berbahaya (ADB) 1952 dan sedang menunggu sebutan semula kesnya pada 10 April depan,” katanya dalam kenyataan, malam ini.

Azri berkata OKT dihantar ke Hospital Sultan Ismail pada 16 Feb lepas kerana mengadu sesak nafas, sebelum didapati tidak sedarkan diri di lokap pada pukul 7 pagi semalam.

“OKT dalam masa sama disahkan positif COVID-19, namun punca kematian masih belum diketahui selain bergantung pada analisa laporan dan ujian makmal patologi,” katanya.


2023, Merlimau lebih ‘bercahaya’

MERLIMAU 11 Januari – Warna-warni cahaya neon yang menerangi Dataran Orang Kampung bakal menjadi satu mercu keunikan baharu di Merlimau sepanjang tahun ini.

Ahli Dewan Undangan Negeri (Adun) Merlimau, Dr. Muhamad Akmal Saleh, transformasi dataran itu diilhamkan daripada konsep Dataran Tanjung Agas, Muar yang disinari cahaya lampu neon pada waktu malam.

“Kini Dataran Orang Kampung akan dilimpahi dengan cahaya neon dan LED yang mana ia akan menjadikan kawasan itu sebagai antara tarikan di negeri ini dan lokasi riadah untuk seisi keluarga.

“Ini merupakan sebagai ‘I-City’ kedua yang ada di Melaka di mana kita akan terangkan kawasan ini dengan warna-warni lampu neon sebagai tarikan untuk lebih ramai keluarga menjalankan aktiviti riadah di kawasan ini.

“Malah, kita juga akan bangunkan dengan pelbagai lagi limpahan cahaya neon yang akan dipasang di sepanjang Lebuh Alor Gajah-Melaka Tengah-Jasin (AMJ) menuju ke Merlimau,” katanya kepada Melaka Hari Ini.

Dr Muhamad Akmal berkata, Dataran Orang Kampung yang dinaik taraf itu berupaya menarik kehadiran orang ramai dan pelancong berikutan pelbagai tarikan baharu akan dibangunkan di kawasan itu.

Katanya, selain lampu neon, kawasan itu juga boleh dijadikan kawasan riadah dengan membangunkan sebuah taman rekreasi baharu yang membolehkan orang ramai beriadah dan bersantai bersama keluarga.

“Kita juga melihat adanya keperluan menaik taraf padang bola sepak di Dataran Orang Kampung yang mana apabila ia siap nanti anak-anak muda boleh bersukan pada bila-bila masa dari siang hingga malam.

“Kita percaya, selain menarik kehadiran pengunjung, kerja-kerja ini juga berupaya mencungkil bakat sukan anak muda dalam bidang sukan antaranya bola sepak, futsal dan papan selaju.

“Kita harap apa yang dibangunkan ini membawa satu lembaran baharu buat warga Merlimau dan pada masa sama menarik lebih ramai orang luar datang ke kawasan ini,” katanya.

Dalam pada itu, Dr. Muhamad Akmal turut berkongsi perkembangan terkini pembangunan taman ekstrem papan selaju yang diilhamkan daripada bintang ‘skateboard’ negara, Pa’din Musa.

Jelasnya, setakat ini, kerja-kerja pembinaan taman ekstrem itu giat dijalankan bersebelahan Dataran Orang Kampung yang mana ia dijangka siap pada Mac atau April tahun ini.

“Setakat ini kerja-kerja pembinaannya sedang dibangunkan menelan peruntukan sebanyak RM325,000 dan dijangka menjelang Mac atau April depan taman ini boleh digunakan oleh orang ramai.

“Kita mendapatkan pandangan Pa’din Musa sendiri bagi pembangunan taman ekstrem ini kerana kita mahu bangunkan tarikan sukan ini mengikut keperluan kesesuaian kepada anak muda masa kini.

Karier:-
– Exco Kesihatan dan Anti Dadah (2021 – kini)
– Ahli Dewan Undangan Negeri Merlimau (2018 – kini)
– Doktor Perubatan

Politik:-
– Naib Ketua Pergerakan Pemuda UMNO Negeri Melaka (2018 – kini)
– Ketua Pergerakan Pemuda UMNO Jasin (2018 – kini)

Institusi Pendidikan:-
Sekolah Kebangsaan: 5
Sekolah Menengah: 3
Sekolah Jenis Kebangsaan Cina: 2
Sekolah Jenis Kebangsaan Tamil: 2
Sekolah Rendah Agama JAIM: 4
Sekolah Pendidikan Khas: 1


Juruterbang pelatih cedera ringan, pesawat tergelincir dari landasan

LANGKAWI, 30 Mac – Seorang juruterbang pelatih wanita cedera ringan apabila pesawat latihan yang dikendalikannya, tergelincir dari landasan ketika sedang mendarat di Lapangan Terbang Antarabangsa Langkawi, malam ini.

Pengarah Jabatan Bomba dan Penyelamat (JBPM) Kedah Sayani Saidon berkata pihaknya menerima panggilan kecemasan berhubung kejadian itu pada pukul 8.15 malam, sebelum sepasukan anggota dari Balai Bomba dan Penyelamat (BBP) Langkawi ke tempat kejadian.

“Kejadian melibatkan sebuah pesawat latihan komersial (swasta) jenis Diamond-14 yang tergelincir dari landasan dan menyebabkan mangsa berumur 28 tahun, mengalami kecedaraan ringan di bahagian pinggang dan lutut di kedua-dua bahagian kaki.

“Mangsa telah dikeluarkan oleh pasukan bomba dan telah dihantar ke Hospital Sultanah Maliha, Langkawi untuk rawatan lanjut,” katanya dalam satu kenyataan malam ini.

Dalam pada itu, sekurang-kurangnya dua penerbangan terkandas akibat kejadian dan antara penumpang yang terlibat ialah pengamal media yang dalam perjalanan pulang selepas menghadiri Program Pemukiman AJK Kelab Media Se-Malaysia 2022 bermula 28 hingga 30 Mac.

Menurut Setiausaha Kelab Media Putrajaya Samantha Tan yang juga merupakan petugas Bernama di Biro Putrajaya berkata beliau bersama penumpang lain, yang sepatutnya berlepas pada pukul 8.10 malam ke Lapangan Terbang Antarabangsa Kuala Lumpur 2 (KLIA 2) masih berada dalam pesawat, dan sedang menunggu tindakan selanjutnya daripada pihak lapangan terbang itu.

“Keadaan dalam pesawat masih terkawal walaupun ada kanak-kanak yang menangis dan kru pesawat sedang mengagihkan makanan kepada penumpang. Masih belum pasti bila pesawat boleh meneruskan perjalanan,” katanya.

Sementara itu, Pihak Berkuasa Penerbangan Awam Malaysia (CAAM) memaklumkan pesawat jenis Diamond DA-40D, 9M-HMW yang dikendalikan HM Aerospace Sdn Bhd (HMA) itu, hilang kawalan semasa pendaratan sebelum terbabas keluar dari landasan.

Ketua Pegawai Eksekutif CAAM Datuk Kapten Chester Voo berkata kemalangan menyebabkan kerosakan pada struktur kapal terbang, namun pesawat tersebut telah dialihkan pada 10.25 malam ini, bagi memastikan keselamatan operasi landasan.

Biro Siasatan Kemalangan Udara di bawah Kementerian Pengangkutan Malaysia, akan menjalankan siasatan lanjut mengikut Bahagian XXVI Peraturan-Peraturan Penerbangan Awam 2016.- BERNAMA


Hasil siasatan kes pukul babitkan bekas ahli politik diserah kepada TPR

KUALA TERENGGANU 25 Mac. – Polis telah melengkapkan kertas siasatan berhubung kejadian pukul dan khianat membabitkan seorang bekas ahli politik di Terengganu dan telah menyerahkannya kepada pihak Timbalan Pendakwa Raya (TPR) pagi tadi untuk tindakan lanjut.

Ketua Polis Terengganu Datuk Roslee Chik berkata suspek yang disyaki terlibat dalam kejadian itu juga telah ditangkap dan kes tersebut disiasat di bawah Seksyen 324 Kanun Keseksaan kerana mendatangkan kecederaan dan Seksyen 427 Kanun Keseksaan kerana melakukan khianat.

“Pada peringkat awal kes tersebut adalah disebabkan hutang. Pengadu (bekas ahli politik) dan suspek adalah kawan baik dan berlaku pergaduhan antara mereka.

“Kita (polis Terengganu) hanya siasat berkenaan pergaduhan sahaja manakala kes cabul yang dikaitkan dengan bekas ahli politik itu disiasat oleh pihak polis di Ampang, Selangor,” katanya kepada pemberita selepas menyempurnakan Majlis Peringatan Hari Polis ke-214 Peringkat Kontinjen Negeri Terengganu di Ibu Pejabat Polis Kontinjen (IPK) Terengganu di sini, hari ini.

Baru-baru ini, pihak polis mengesahkan mereka sedang menyiasat seorang ahli politik dari Pantai Timur yang didakwa mencabul isteri kenalannya ketika bermalam di rumah pasangan terbabit di Kuala Lumpur sekitar Julai atau Ogos tahun lalu.

Ekoran laporan berita kes berkenaan, bekas Ahli Dewan Undangan Negeri (ADUN) Air Putih Wan Ahmad Nizam Wan Abdul Hamid, tampil menafikan dakwaan itu dan menyatakan beliau tidak pernah bermalam di rumah pasangan tersebut.

Sebaliknya, Wan Ahmad Nizam yang juga bekas Naib Ketua UMNO Kemaman mendakwa kenalannya yang berhutang dengannya itu menumbuk beliau sebanyak dua kali serta membaling pasu bunga bertubi-tubi ke arahnya ketika mereka berbincang mengenai hutang tersebut di kediamannya di Kemaman, lebih seminggu yang lepas.

Dalam perkembangan lain, Roslee berkata pihak polis telah mengenal pasti suspek kejadian samun menggunakan senapang angin di sebuah premis taska di Hulu Terengganu pada pagi Selasa lepas.

Pada Selasa lalu seorang penyelia taska dan enam kakak-kanak berdepan detik cemas, apabila seorang lelaki yang bersenjatakan senapang angin memasuki premis untuk merompak dan melarikan barangan kemas, wang tunai berjumlah RM4,000, telefon bimbit dan dokumen peribadi mangsa.


Orang Melaka cemas lihat kepulan asap hitam

BANDA HILIR 13 September – Orang ramai dalam perjalanan pulang ke tempat kerja cemas apabila melihat kepulan asap hitam akibat kebakaran rumah kongsi di Jalan Tun Sri Lanang, di sini, jam 5 petang tadi.

Katanya, susulan itu tiga jentera dari Balai Bomba dan Penyelamat (BBP) Melaka Tengah, BBP Ayer Keroh dan BBP Tangga Batu bersama 25 anggota serta pegawai operasi dikejarkan ke lokasi kejadian.


MAQIS P. Pinang rampas daging babi diisytihar produk ikan

GEORGE TOWN, 12 Mei – Jabatan Perkhidmatan Kuarantin dan Pemeriksaan Malaysia (MAQIS) Pulau Pinang menggagalkan taktik sebuah syarikat pengimport yang cuba menyeludup masuk produk daging babi dengan mengisytiharkannya sebagai produk ikan, dalam pemeriksaan baru-baru ini.

Timbalan Ketua Pengarahnya Dr Azhari Sharidan Abu Bakar berkata taktik itu dikesan ketika pemeriksaan ke atas sebuah kontena dari China di Pelabuhan Pangkalan Kontena Butterworth Utara (NBCT), dekat sini pada Februari lepas dan mendapati 20,736 tin produk daging babi dilabel sebagai produk ikan.

“Pemeriksaan lanjut di makmal ke atas produk seberat kira-kira tujuh tan itu disahkan oleh Jabatan Kimia merupakan produk berasaskan daging babi, ini rampasan terbesar bagi produk hiliran berasaskan babi pada tahun ini.

“Semua produk bernilai RM326,592 itu telah disita kerana diimport menggunakan maklumat palsu dan mengelirukan. MAQIS turut mengeluarkan kompaun sebanyak RM16,000 kepada syarikat pengimport berpangkalan di Pulau Pinang itu mengikut Seksyen 13, Akta Perkhidmatan Kuarantin dan Pemeriksaan Malaysia 2011 [Akta 728],” katanya kepada pemberita di sini, hari ini.

Beliau berkata semua produk daging babi yang disita itu akan dilucut hak dan dilupuskan sama ada menerusi kaedah tanam atau menggunakan insinerator.

Menurut Azhari Sharidan larangan pengimportan dan membawa masuk produk babi di setiap pintu masuk negara adalah bagi menghalang risiko kemasukan virus Deman Afrika Selatan (ASF) yang boleh menjejaskan industri penternakan babi dan produk hasilan babi tempatan.

“Aktiviti import produk babi dari China dilarang keras kerana negara itu terjejas teruk dengan penularan virus ASF dan dikhuatiri menjejaskan industri penternakan babi dan produk hasilan babi di negara ini,” katanya.


Malaysia iktiraf sijil vaksinasi Vietnam – PM

HANOI, 22 Mac – Malaysia bersetuju mengiktiraf sijil vaksinasi Vietnam selepas mengambil kira bahawa negara itu turut menggunakan jenis-jenis vaksin diluluskan Pertubuhan Kesihatan Sedunia (WHO), bagi meningkatkan aktiviti pelancongan dalam kerjasama pasca pandemik COVID-19 kedua-dua negara.

Perdana Menteri Datuk Seri Ismail Sabri Yaakob berkata Vietnam membuka sempadan antarabangsanya pada 15 Mac lepas, manakala Malaysia juga telah membuat keputusan untuk membuka sempadannya kepada kunjungan pelawat antarabangsa bermula 1 April ini.

Beliau berkata dalam lawatan rasminya ke Vietnam, beliau turut mengutarakan beberapa inisiatif kerjasama baharu, di samping meningkatkan kerjasama sedia ada ke tahap yang lebih tinggi.

“Pertamanya mengenai pengiktirafan sijil vaksinasi COVID-19 secara timbal balas. Vietnam telah pun mengiktiraf sijil vaksinasi Malaysia sebelum ini (Ogos 2021), dan semasa pertemuan saya dengan Perdana Menteri Vietnam (Pham Minh Chinh) saya memaklumkan bahawa Malaysia bersetuju untuk mengiktiraf sijil vaksinasi Vietnam,” katanya.

Bercakap kepada kumpulan media Malaysia di sini selepas mengakhiri lawatan rasmi dua hari di Vietnam, semalam, katanya beliau turut mencadangkan supaya kedua-dua negara memuktamadkan proses integrasi aplikasi MySejahtera Malaysia dengan PC COVID Vietnam.

“Jadi dengan integrasi kedua-dua ‘apps’ ini, ia akan memudahkan perjalanan terutama yang melibatkan pintu masuk kedua-dua negara. Ini bermakna rakyat Vietnam boleh guna apps mereka untuk memasuki negara kita dan kita juga boleh guna MySejahtera di Vietnam.

“Ini akan memudahkan, dan pastinya akan menggalakkan pelancongan kedua-dua negara,” kata beliau, yang menyifatkan lawatan rasmi sulungnya ke negara itu berjaya meningkatkan kerjasama dua hala dalam pelbagai bidang antaranya, ekonomi, pelaburan dan pelancongan.

Mengenai hubungan dua hala, Perdana Menteri berkata dalam usaha meningkatkan Perkongsian Strategik Malaysia-Vietnam, beliau menggariskan pendekatan yang menyeluruh dalam hubungan di antara kedua-dua negara, baik di peringkat kerajaan dengan kerajaan, mahupun di peringkat masyarakat perniagaan, dan juga hubungan rakyat dengan rakyat.

Beliau berkata semasa pertemuan dan perbincangannya dengan empat pemimpin Vietnam, jelas sekali mereka, seperti Malaysia, sangat komited untuk terus melaksanakan kerjasama yang terangkum dan komprehensif di bawah Pelan Tindakan (POA) 2021-2025 Pelaksanaan Perkongsian Strategik Malaysia– Vietnam.

Katanya pada 2023, Malaysia dan Vietnam akan meraikan Jubli Emas, iaitu ulang tahun ke-50 hubungan diplomatik antara kedua negara, sehubungan itu beliau telah mencadangkan supaya kedua-dua negara menganjurkan program-program sesuai sebagai memperingati detik bersejarah itu.

“Saya turut mencadangkan pertukaran lawatan peringkat tertinggi sempena sambutan ulang tahun itu. Ia akan dimulai dengan Lawatan Negara Presiden Vietnam Nguyen Xuan Phuc  ke Malaysia dalam tahun ini,” katanya dan menambah pendekatan serta cadangan-cadangannya disambut baik oleh pemimpin-pemimpin Vietnam.

Ismail Sabri turut bersyukur dan berasa amat gembira kerana berpeluang mengadakan lawatan rasmi ke Vietnam, dan beliau menyifatkan kunjungannya ke negara itu pastinya mampu merapatkan hubungan diplomatik, negara dengan negara, dan rakyat dengan rakyat.

Semalam Perdana Menteri dan delegasi Malaysia membuat kunjungan hormat ke atas Phuc di Istana Presiden diikuti kunjungan hormat ke atas Setiausaha Agung Parti Komunis Vietnam  (CPV) Nguyen Phu Trong, di Ibu pejabat CPV dan juga ke atas Pengerusi Dewan Rakyat  Vuong Dinh Hue, di Bangunan Dewan Rakyat di sini.

Sebelum itu Perdana Menteri disambut dengan hamparan permaidani merah dan diberikan sambutan rasmi sebaik tiba di perkarangan Istana Presiden dan ketibaan beliau disambut oleh rakan sejawatnya, Chinh.

Turut hadir pada pertemuan itu ialah Menteri Luar  Datuk Seri Saifuddin Abdullah, Menteri Kanan Perdagangan Antarabangsa dan Industri Datuk Seri Mohamed Azmin Ali, Peguam Negara Tan Sri Idrus Harun dan pegawai-pegawai kanan.

Kunjungan sulung Perdana Menteri ke Vietnam ini adalah atas undangan Chinh, dan Ismail Sabri yang tiba di sini Ahad, dijadualkan berlepas pulang ke Kuala Lumpur tengah hari ini.-BERNAMA


70,000 pengunjung dijangka hadir rumah terbuka Aidilfitri PM, Jemaah Menteri Ahad ini

PUTRAJAYA, 6 Mei – Seramai 50,000 hingga 70,000 pengunjung dijangka menghadiri Majlis Rumah Terbuka Hari Raya Aidilfitri 2022 Perdana Menteri Datuk Seri Ismail Sabri Yaakob dan ahli Jemaah Menteri Ahad ini (8 Mei) bermula 10 pagi hingga 4 petang, di Laman Sari, Kompleks Seri Perdana di sini.

Pengarah Pengurusan Pejabat Perdana Menteri Mohd Sabri Seman berkata seramai 200 petugas melibatkan jawatankuasa Kementerian Kesihatan (KKM), Pejabat Kesihatan Daerah (PKD), anggota Polis Diraja Malaysia (PDRM), Angkatan Pertahanan Awam (APM), Jabatan Sukarelawan Malaysia (RELA) akan ditempatkan bagi memantau prosedur operasi standard (SOP) pencegahan COVID-19 dan keselamatan bagi memastikan majlis berjalan lancar.

“Sebanyak 20 khemah disediakan di luar Kompleks Seri Perdana untuk pengunjung yang berbaris dan menunggu giliran untuk masuk ke majlis serta kemudahan untuk orang kurang upaya (OKU) dan warga emas.

“Orang awam digalakkan memakai pelitup muka dan beradab untuk melakukan pergerakan selepas menjamu selera bagi memberi peluang kepada pengunjung lain,” katanya kepada Bernama ketika dihubungi di sini hari ini.

Mohd Sabri berkata Perdana Menteri akan beramah mesra dengan para tetamu sehingga majlis selesai pada 4 petang dan pengunjung dinasihati supaya hanya berlegar dan bergambar di tempat yang dibenarkan sahaja.

Beliau berkata atur cara majlis telah disusun dan dirancang oleh Bahagian Istiadat dan Urusetia Persidangan Antarabangsa (BIUPA) apabila Perdana Menteri meluahkan hasrat untuk mengadakan majlis rumah terbuka bersama rakyat.

Beliau turut menasihati orang awam menggunakan perkhidmatan bas secara percuma yang disediakan oleh Bas Putrajaya bermula 9 pagi dari tiga lokasi, iaitu di Putrajaya Sentral, Masjid Tuanku Mizan Zainal Abidin dan Masjid Putra dengan kekerapan setiap 20 minit.